ZONE METROPOLITANE DIN EUROPA.

PRINCIPII, ORGANIZARE, STRUCTURI DE CONDUCERE, 

FINANŢARE ŞI RESPONSABILITĂŢI
CUPRINS

	Coordonate ale politicii europene referitoare la zonele şi regiunile metropolitane

	BELGIA – Regiunea Bruxelles

	CEHIA –  Praga

	DANEMARCA – Copenhaga

	FRANŢA –  Paris

	GERMANIA – Berlin

	ITALIA –  Roma 

	MAREA BRITANIE – Londra

	SPANIA –  Madrid şi Valencia


Coordonate ale politicii europene referitoare la zonele şi regiunile metropolitane

Asigurarea competitivităţii şi bunăstării regiunilor şi zonelor metropolitane reprezintă o coordonată esenţială a realizării obiectivelor  Convenţiei Europene pentru coeziune teritorială
, Agendelor Lisabona şi Göteborg pentru dezvoltare economică competitivă şi durabilă, Perspectivei pentru Dezvoltarea Spaţială Europeană
 referitoare la zonele urbane şi ale obiectivelor celui de al treilea Raport pentru coeziune socială şi economică
.

În agenda comunitară, dezvoltarea economică, socială şi de mediu a metropolelor europene prezintă un interes deosebit, care a impus constituirea unei baze de date europene referitoare la această temă, susţinerea unor dezbateri şi iniţierea unei cooperări intense între metropolele europene. În acest scop s-au lansat iniţiativele europene legate de dezvoltarea urbană Eurocites, Metrex (The Network of European  Metropolitan Regions and Areas), URBAN etc.

La Consiliul European de la Postdam (1999) s-a definit Perspectiva Europeană de Dezvoltare Spaţială (ESDP), care a propus Schema de Dezvoltare a Spaţiului Comunitar (SDEC) - o viziune policentrică asupra restructurării urbane în Europa. 

Perspectiva Europeană de Dezvoltare Spaţială a pus accentul pe asigurarea competitivităţii, pe cooperare şi coeziune în cadrul politicii europene de dezvoltare armonioasă şi durabilă în Europa.

Documentul punea în evidenţă faptul că zonele metropolitane, precum Londra, Paris, Bruxelles, Randstaat, Ruhr, formau “zone de integrare globale” asemănătoare celor din SUA şi Japonia.

Pentru a răspunde acestor noi provocări, sub coordonarea Comisiei Europene, s-a organizat în oraşul Porto, în noiembrie 1999, o conferinţă, cu tema dezvoltării zonelor metropolitane. Cu acest prilej au fost elaborate şi semnate Magna Carta Metropolitană şi Declaraţia de la Porto, însoţite de Referenţialul “Practice Benchmark”
 care conţinea  indicatorii  planificării şi dezvoltării teritoriale, revizuiţi periodic în urma studiilor realizate în acest scop. 

În documente se preciza că obiectivele avute în vedere la constituirea zonelor metropolitane erau
:

· asigurarea competitivităţii şi bunăstării regiunilor şi zonelor metropolitane;

· realizarea echilibrului între amenajarea urbană şi expansiunea urbană;

· integrarea utilizării terenurilor, transporturilor şi infrastructurii;

· menţinerea vitalităţii şi viabilităţii  centrelor metropolitane şi a oraşelor;

· asigurarea condiţiilor şi stimularea competitivităţii economice;

· promovarea incluziunii sociale;

· evaluarea impactului dezvoltării asupra mediului;

· protejarea resurselor naturale şi a patrimoniului urban.

Conform Referenţialului “Practice Benchmark”, amenajarea spaţiului metropolitan este efectivă atunci când se îndeplinesc condiţiile esenţiale legate de competenţă, capabilitate şi procesualitate (competence, capability and process). Indicatorii de competenţă se referă la condiţiile în care  autorităţile pot adopta, aplica şi promova o Strategie Integrată Teritorială Metropolitană (Integrated Metropolitan Strategy); capabilitatea se referă la capacitatea de a lua decizii adecvate prin cunoaşterea  şi prin   înţelegerea corespunzătoare a strategiei; procesualitatea se referă la capacitatea  de a monitoriza, a consulta cetăţenii şi a adapta strategia în funcţie de situaţiile apărute în procesul de implementare efectivă a acesteia.

Competitivitatea şi coeziunea zonelor urbane se realizează progresiv, pe măsura punerii în aplicare a strategiei, conform indicatorilor FURA (Functional Urban Regions and Areas)
.

În Referenţialul Benchmark a fost abordată şi problema guvernării metropolitane care se supune exigenţelor principiului subsidiarităţii, conform căruia zonele metropolitane pot realiza în mod mai eficient marile obiective ale amenajărilor teritoriale europene. Din perspectiva dezvoltării durabile, strategiile metropolitane europene trebuie să ducă la îmbunătăţirea calităţii vieţii urbane, la integrare socială şi economică şi la protecţia mediului înconjurător.

Modelele de guvernare metropolitană existente astăzi în Europa sunt clasificate de către METREX (reţeaua Europeană a Regiunilor şi Zonelor Metropolitane) în trei categorii:

· autorităţi metropolitane  care dispun de puteri depline în ceea ce priveşte domeniile social, economic, infrastructură, mediu şi de planificare sau amenajare teritorială. Aceste autorităţi sunt însărcinate să planifice şi să  aplice efectiv  şi complet strategiile de dezvoltare armonioasă a zonelor metropolitane;

· autorităţi, numite sau alese, prevăzute cu puteri selective esenţiale, prin intermediul cărora se planifică şi se aplică strategiile pentru rezolvarea problemelor cheie;

· agenţii metropolitane numite sau organisme complementare împuternicite cu responsabilităţi de planificare strategică şi cu funcţii consultative de aplicare.

Indiferent de soluţia adoptată, în funcţie de specificul naţional sau regional, de problemele cu care se confruntă, va fi necesar ca autoritatea sau agenţia să deţină capacitatea de planificare, control, revizie, conservare şi aplicare a strategiei metropolitane. Zona metropolitană trebuie să  dispună de resursele profesionale necesare planificării strategice pe termen mediu şi lung, analizei politicilor la nivel metropolitan, corelării sau stabilirii echilibrului dintre  interesele sectoriale şi cele ale zonei metropolitane. 

În ultimii ani, la nivel european au fost lansate mai multe proiecte utilizând dezvoltarea zonelor metropolitane. Astfel, pentru perioada 2000-2001 a fost lansat proiectul pilot InterMETREX, în cadrul programului european INTERREG II. Acest proiect a implicat zonele metropolitane  Glasgow, Bradford, Dublin, Lille, Bruxelles şi Rotterdam.
 

Pentru perioada 2001–2003 a fost lansat proiectul SocioMETREX, care a abordat problemele referitoare la sărăcie şi fenomenul incluziunii sociale.  

Pentru perioada 2004 – 2006, programul InterMETREX a inclus şi ţările Europei centrale şi de est, în legătură cu proiectul PolyMETREX plus INTERREG III C.

În anul 2004, la nivel european, a fost elaborată o iniţiativă intitulată “Arii metropolitane: implicaţii socio-economice pentru viitorul Europei”, prezentată de  Comitetul Economic şi Social, Comisiei Europene.

În document s-a subliniat importanţa problematicii dezvoltării zonelor metropolitane, în cadrul general al politicii regionale a Uniunii Europene şi al politicii de coeziune teritorială. CESE şi alte instituţii europene au solicitat realizarea unei dezbateri publice asupra celui de al treilea Raport asupra coeziunii regionale
 şi adaptarea politicilor comunitare la nevoile dezvoltării zonelor metropolitane.

Recent, Comisia Europeană a elaborat o strategie amplă pentru perioada 2007–2013 referitoare la politica europeană de coeziune, în condiţiile extinderii lărgite a Uniunii Europene
. Strategia a reafirmat obiectivele agendei de la Lisabona legate de politica de coeziune şi creştere economică, cu referire specială la competitivitatea regională şi cooperarea teritorială. Orientările pentru perioada 2007-2013 vizează dezvoltarea regiunilor, astfel încât să fie eliminate disparităţile existente la nivel european. În acest context, regiunile europene trebuie să devină  mai atractive pentru investiţii şi să atragă forţe de muncă, astfel încât să poată valorifica noile cuceriri ale ştiinţei şi tehnologiei.

BELGIA
                 Statul federal belgian este împărţit în comunităţi, regiuni, provincii şi comune. Competenţele comunităţilor şi regiunilor sunt atribuite prin Constituţie şi sunt exclusive.

                Regiunile au competenţe "locale" în materia: amenajărilor teritoriale, a politicii locuinţelor, amenajării rurale şi a mediului înconjurător, politica apei, a economiei (care trebuie să rămână în cadrul general stabilit de către guvernul federal), a politicii energetice, a drumurilor publice şi a circulaţiei şi a cercetării ştiinţifice.

                 Comunităţile au o competenţă specială în domeniile culturii, învăţământului, anumitor categorii de persoane (tineri, imigranţi, bătrâni şi persoane cu handicap), dezvoltării limbii şi ale politicii ştiinţifice.

Regiunea Bruxelles-Capitala

                 În anul 1988 competenţele comunităţilor şi ale regiunilor sunt lărgite şi noua "Regiune Bruxelles - Capitala" dispune din acest moment de propriul parlament şi propriul guvern.

În urma modificării Constituţiei Belgiei şi a reformelor instituţionale care au fost făcute după adoptarea Legii speciale din 12 ianuarie 1989, care se referă la Regiunea Bruxelles, au fost lărgite competenţele comunităţilor şi ale regiunilor şi au fost create organele de conducere ale Regiunii Bruxelles-Capitala.

După 18 iunie 1989, data la care au avut loc primele alegeri regionale, Regiunea Bruxelles-Capitala este o regiune autonomă, comparabilă cu Regiunea flamandă şi cu Regiunea valonă, ce are în componenţă 19 comune, o suprafaţă de 162 km2, iar în anul 2004 avea un număr de 999.899 locuitori.
Regiunea Bruxelles- Capitala este condusă de către două autorităţi: Parlamentul şi Guvernul.

Parlamentul( Consiliul) Regiunii Bruxelles-Capitala este format din 89 de deputaţi regionali, care sunt aleşi prin sufragiu universal pentru o perioadă de 5 ani, într-o circumscripţie unică, de totalitatea electorilor din cele nouăsprezece comune care fac parte din această regiune.

Parlamentul este organul legislativ al Regiunii Bruxelles-Capitala, cel care adoptă şi modifică legile aplicabile pe teritoriul regiunii.

Consiliul Regiunii Bruxelles-Capitala (Parlamentul) are două responsabilităţi:

· să legifereze şi să adopte bugetele;

· să exercite controlul asupra Guvernului regional.

Guvernul regional este ales de către Consiliu pentru o perioadă de cinci ani şi este compus dintr-un Ministru-Preşedinte, patru miniştri şi trei secretari de stat.

Guvernul regional este organul executiv al regiunii, cel care defineşte modalităţile de punere în aplicare a legilor adoptate de către Consiliu.

Ministerul Regiunii Bruxelles-Capitală este principalul instrument al Guvernului bruxellez de punere în aplicare a politicilor sale. Ministerul este competent în numeroase domenii şi este structurat în şase departamente distincte, dintre care cinci au competenţe în materii specifice, iar una dintre ele se ocupă cu organizarea şi gestionarea acestei structuri (Departamentul Secretarului General).

· Departamentul Autorităţilor Locale, care este responsabil cu implementarea politicilor în sectoarele în care regiunea acordă subvenţii autoriţilor comunale, cum ar fi : securitate, informatică şi pregătirea profesională a personalului din administraţia comunală. Este responsabil şi cu acordarea finanţării la nivel general.

· Departamentul Finanţelor şi Bugetului este responsabil pentru toate acţiunile privind veniturile şi cheltuielile de la nivelul regiunii.

· Departamentul Transporturi este responsabil cu comunicaţiile şi politicile din sectorul public.

· Departamentul pentru Dezvoltare locativă şi teritorială.

· Departamentul pentru Economie şi Forţele de Muncă, care este responsabil cu politicile de dezvoltare economică a Regiunii Bruxelles-Capitală şi cu implementarea politicilor sale în domeniul forţelor de muncă.

Agenţiile Ministerului Regiunii Bruxelles

În afara celor cinci departamente, Ministerul îşi desfăşoară activităţile prin numeroase agenţii regionale de interes public. Următoarele agenţii sunt în directă responsabilitate a ministerului.

· Bruxelles Properté – are drept sarcină curăţarea străzilor şi colectarea gunoaielor;

· Centrul Informatic pentru Regiunea Bruxelles;

· Institutul bruxellez pentru mediu înconjurător – care are competenţe în domeniul protecţiei mediului înconjurător;

· Serviciul pentru Incendii şi Ajutor Medical de Urgenţă;

· Fondurile regionale bruxelleze pentru refinanţarea trezoreriilor locale – au atribuţii în domeniul finanţării locale.

Atât Parlamentul cât şi  Guvernul au dreptul de a iniţia proiecte de lege.

Consiliul are posibilitatea de a audia orice membru al Guvernului În cazul în care Guvernul nu se bucură de sprijinul majorităţii membrilor Consiliului trebuie să-şi depună demisia. Votul de neîncredere poate viza un singur membru ori mai mulţi membri ai Guvernului, rezultatul fiind  demisia din Guvern. Acest lucru se întamplă numai dacă Consiliu propune unul sau mai mulţi succesori, în funcţie de situaţie.

În acelaşi timp, deputaţii pot adresa întrebări scrise sau orale membrilor Guvernului ori secretarilor de stat.

Membrii Consiliului sunt aleşi la fiecare cinci ani, iar alegerile au loc în acelaşi timp cu cele pentru Parlamentul European.

La nivelul Regiunii Bruxelles-Capitală există cele două comunităţi lingvistice, flamandă şi valonă, care sunt reprezentate de către două comisii cu atribuţii specifice în domeniile: educaţie, cultură şi politică socială, domenii în care pot adopta reglementări specifice.

Comisiile sunt alcătuite dintr-un organ legislativ (Adunarea) şi unul executiv (Colegiu).

Cele două comunităţi se întrunesc în Comisia Comunităţilor Comune, care are propriul Parlament (Adunarea Comună), constituit din reprezentanţi ai celor două comunităţi lingvistice. Puterea executivă este exercitată de către Colegiul Comun, condus de către Preşedintele Guvernului Regional, care are un rol consultativ.

                   Cele 19 comune care compun Regiunea Bruxelles sunt autonome şi semi-autonome, ceea ce înseamnă ca au propria primărie, primar şi consiliu, organe de poliţie şi servicii sociale. Organele comunale sunt competente în domeniul ordinii publice, ţin registrele de stare civilă şi eliberează autorizaţii de construcţie.

                 Organele comunale sunt: consiliul comunal - care este organul legislativ al comunei, ales prin vot direct, din 6 în 6 ani, de către cetăţenii belgieni care au împlinit 18 ani, numărul membrilor săi putând varia între 7 şi 55, în funcţie de numărul populaţiei; colegiul consilierilor - care este organul executiv comunal, ales din mijocul şi de către membrii consiliului comunal şi care are drept atribuţii gestionarea problemelor comunale zilnice şi păstrarea registrului de stare civilă; şi primarul, care este numit de Rege, în general fiind propus de membrii consiliului comunal. Primarul poate fi demis sau suspendat din funcţie în caz de grave abateri.

                 Primarul are obligaţia să prezideze şedinţele consiliului comunal şi ale colegiului consilierilor. El reprezintă puterea centrală şi trebuie să îndeplinească normele federale, regionale şi provinciale. De asemenea, primarul este şeful poliţiei comunale.

                 Cheltuielile locale în Belgia reprezintă 6,6% din PIB, adică relativ puţin în comparaţie cu alte state, dar acest lucru se explică prin cuantumul important al cheltuielilor transferate regiunilor în cadrul procesului de federalizare. 

                    Din punctul de vedere al structurii generale a veniturilor, colectivităţile locale belgiene se finanţează, în principal, prin trei tipuri de încasări: veniturile fiscale (reprezintă 45% din totalul încasărilor), transferurile financiare (42%) şi împrumuturile (9%). Fondurile comunelor sunt de competenţa regiunilor şi sunt gestionate de acestea.

                  Bugetul local este elaborat pe termen de un an şi trebuie să fie exhaustiv, unic şi precis. Bugetul local conţine două secţiuni: bugetul ordinar, care se bazează pe veniturile ordinare de peste an, şi bugetul extraordinar, fundamentat pe împrumuturi. Capitalul destinat rambursării datoriilor, precum şi sumele destinate cheltuielilor se înscriu în bugetul ordinar; împrumuturile, cesiunile de active şi investiţiile se înscriu în bugetul extraordinar.

Bugetul este elaborat de serviciul de contabilitate şi prezentat de colegiul consilierilor municipali şi primar în consiliul comunal. Bugetul trebuie discutat în şedinţă publică şi apoi aprobat de consiliul comunal. Un membru al colegiului comunal trebuie să îşi asume răspunderea asupra legalităţii obligaţiilor bugetare. Bugetul este apoi aprobat de organul de control, care poate înscrie cheltuielile obligatorii care nu figurează în buget.În privinţa executării bugetului, comunele sunt răspunzătoare de mandatarea şi lichidarea cheltuielilor. 
                   Controlul ordinar este exercitat de regiune, după regulile stabilite de aceasta. Acest tip de control veghează la respectarea legalităţii procedurilor bugetare şi a interesului general. El intervine doar a posteriori, în urma unei sesizări. 

                   Controlul special poartă asupra actelor determinate, cu scopul de a împiedica încălcarea interesului general. Acest control este preventiv şi se exercită prin: aprobări, autorizări şi masuri de coerciţie. Prin urmare, bugetul comunal, modificările bugetare şi transferurile de credite trebuie să fie aprobate de organul de control. Sunt supuse controlului şi reglementările referitoare la impunerile comunale, garanţiile de împrumut, reeşalonarea împrumuturilor contractate, conturile anuale ale comunelor şi regiilor comunale, participaţiunea la o asociaţie de drept privat sau public susceptibilă de a angaja finanţele comunale. 

 Resursele financiare 

                   Impozitele reprezintă 45% din veniturile locale şi 44% din încasările comunale. Impozitele comunale sunt de două tipuri: impozite proprii comunelor şi impozite conexe impozitelor centrale. Impozitele proprii comunelor sunt aşa-numitele taxe comunale. Ele sunt instituite la iniţiativa comunelor şi administrate de către acestea. Aceste impozite comunale sunt destul de variate, dar randamentul lor este, în general, scăzut; ele reprezintă aproximativ 18% din veniturile fiscale ale comunelor. 

                   Impozitele conexe impozitelor centrale sunt de trei tipuri: impozitele conexe impozitelor pe proprietăţi imobiliare, impozitele adiacente impozitelor pe venit şi impozitele conexe taxei pe circulaţia automobilelor.

                   Transferurile reprezintă 18% din veniturile ordinare ale comunelor; repartizarea acestor fonduri şi criteriile de distribuire a lor sunt hotărâte de către regiuni, care au competenţă în această materie din 1989. 

                   Subvenţiile sunt operaţionale şi de investiţii. Subvenţiile operaţionale sunt destinate acoperirii cheltuielilor obligatorii administrate de comune, în timp ce subvenţiile pentru investiţii sunt destinate finanţării proiectelor de investiţii stabilite de comun acord între comune şi regiuni. 

                    Redevenţele sunt destul de nesemnificative în Belgia, reprezentând o parte infimă din veniturile ordinare ale comunelor. 

                   Resursele financiare complementare sunt recorelarea fiscală şi împrumuturile.

                   Comunele beneficiază de o mare independenţă, fiind competente în problemele care nu sunt atribuite altor nivele ale puterii (federal, comunal, regional, provincial).

CEHIA 

               Oraşul Praga este capitala Republicii Cehia. Are o suprafaţă de 496 km2 (2001) şi numără 1 161 900 cetăţeni (2002), reprezentând 11,38% din populaţia întregii ţări.

               Prin Actul nr. 131 din 13 aprilie 2000 este stabilit statutul capitalei Praga. Oraşul Praga este împărţit în 22 de unităţi administrative, 57 de districte şi 112 cartiere.

               Capitala Republicii Cehia are un dublu statut: cel de oraş şi cel de regiune; din această cauză, instituţiile administrative şi cele politice sunt împarţite între cele două niveluri.

 Adunarea oraşului Praga

                Reprezintă organul suprem de administrare oraşului, fiind compus din 70 de membri, aleşi prin vot direct, pentru o perioadă de patru ani. Membrii Adunării au atribuţia de a‑l alege pe Primarul general (Lord Mayor), pe vice‑primari şi pe cei 11 membrii ai Consiliului orăşenesc.

                Adunarea este responsabilă cu aprobarea planurilor de dezvoltare teritorială şi poate avea iniţiative legislative, pe care le supune Parlamentului Naţional. 

                Adunarea oraşului Praga are, în acelaşi timp, şi rolul de Consiliu regional.

Consiliul oraşului Praga
                Este organul executiv al oraşului, fiind compus din 11 membri: Primarul general, 4 vice‑primari şi şase consilieri.

Consiliul este responsabil, mai ales, cu problemele operaţionale şi administrative ale oraşului.

                 Este condus de către Primarul general al oraşului Praga.

Primarul general al oraşului Praga

                 Este şeful Consiliului oraşului, conduce sesiunile Adunării şi ale Consiliului oraşului Praga, reprezintă oraşul şi este responsabil cu relaţiile externe ale oraşului, cu coordonarea şi implementarea Planului Strategic al oraşului Praga.

Cele 57 de districte ce compun oraşul Praga au următoarele organe de conducere:

             - consiliul disrictual, care este organul executiv al districtului; numărul membrilor consiliului depinde de numărul populaţiei din district;

             - consiliul de conducere ales pentru o perioadă de patru ani, este organul care ia deciziile la nivelul districtului, iar numărul membrilor săi depinde de numărul populaţiei din district;

             - primarul este ales de consiliul de conducere, pentru o perioadă de patru ani. El este şeful oficiului municipal şi are şi alte atribuţii, delegate de la nivel central;

             - oficiul districtual este compus din primar şi administraţia municipiului.

               Primăria oraşului Praga sprijină Consiliul şi răspunde pentru îndeplinirea de către Primar a tuturor sarcinilor date de către Adunarea şi Consiliul oraşului Praga. De asemenea, coordonează administrarea oraşului prin intermediul unor departamente specializate.

                De la 1 iulie 2001 au fost organizate, la nivelul oraşului Praga, 22 de unităţi administrative, fiecare reprezetând unul sau mai multe districte. Aceste unităţi au un rol important în administraţia statală, prin ele planificându-se şi realizându-se dezvoltarea urbană.

Competenţe la nivel regional:

· adoptarea programelor de dezvoltare regională;

· politica de educaţie (unele aspecte, inclusiv problemele învăţămantului secundar);

· politica mediului înconjurător;

· politica sistemul sanitar;

· politica de transport public regional şi privind drumurile publice;

· politica de asistenţă socială;

· folosirea resurselor financiare de la nivel regional pentru reducerea disparităţilor din regiune.

Competenţe la nivel de district:

· politica sistemului sanitar;

· politica de dezvoltare locală;

· servicii publice locale;

· administrarea activelor şi a bugetului local;

· coordonarea poliţiei locale pentru păstrarea ordinii publice (cu colaborarea poliţiei statale) ;

· politica de asistenţă socială şi politicile pentru tineri;

· sport şi cultură;

· încălzirea urbană.

Competenţe la nivelul unităţilor administrative

· politica agricolă;

· politica locuinţelor ;

· administrarea fondului de păduri a statului;

· transportul municipal;

· registrul populaţiei ( carţile de identitate, documente de călătorie, carnete de conducere);

· protecţia mediului înconjurător.

Danemarca
Danemarca este o monarhie constituţională cu o guvernare împărţită pe trei nivele: central, regional şi municipal. Constituţia daneză stipulează că “dreptul de guvernare independentă al autorităţilor locale sub supravegherea Statului trebuie asigurat prin lege”. 

După reforma administrativă din 1970, responsabilităţile au fost împărţite între stat, regiuni şi municipalităţi, luându-se în considerare, în primul rând, principiul consultării cetăţenilor în privinţa problemelor locale. Scopul acestui principiu a fost acela de a se crea structuri teritoriale viabile din punct de vedere economic şi administrativ, rezultând reducerea numărului de districte de la 25 la 14 şi al municipalităţilor de la 1300 la 275. Mai mult, autorităţilor locale le-a fost acordată independenţa de a adopta propriile politici locale, în limitele descrise de legislaţia naţională. Astfel, acestea urmăresc atingerea propriilor standarde în conformitate cu cerinţele electoratului. Autorităţile locale şi regionale au competenţe în domeniul colectării taxelor şi impozitelor, aceste fonduri reprezentând până la 20% din venituri în municipalităţi şi 10% în regiuni. 

Fiecare municipalitate aparţine unei regiuni, cu excepţia a două unităţi administrative, care alcătuiesc capitala – oraşele incluse în aria metropolitană Copenhaga şi Frederiksberg, fiecare dintre ele având dublă funcţionalitate, atât de regiune, cât şi de municipalitate. Regiunile nu au autoritate asupra municipalităţilor, relaţia lor fiind mai mult complementară decât ierarhică.

În vara lui 2002, Guvernul danez a înfiinţat o comisie de expertiză, care are ca obiectiv întocmirea unui nou plan de reformă structurală. 

Copenhaga

Structura administrativă şi instituţională

Copenhaga este centrul unei extinse arii metropolitane care cuprinde:

· regiunea Copenhaga (alcătuită din suburbiile capitalei, localizate în afara graniţelor oraşului) şi din regiunile Frederiksbourg şi Roskilde;

· oraşul Copenhaga şi oraşul Frederiksberg.

Oraşele Copenhaga şi Frederiksberg sunt unităţi administrative independente şi au răspundere colectivă privind guvernarea municipală şi regională. Înainte de 1998, Copenhaga era administrată prin reglementări administrative proprii, iar restul municipalităţilor daneze prin Legea privind guvernarea locală. Actualmente, Copenhaga este guvernată de aceeaşi lege, dar care conţine prevederi speciale pentru acest oraş. 

Consiliul oraşului Copenhaga este autoritatea politică din municipalitatea Copenhaga, având competenţe de decizie în toate problemele referitoare la oraşul Copenhaga. Este format din 55 de membri, aleşi pentru un mandat de 4 ani. Consiliul oraşului Copenhaga stabileşte cadrul general al responsabilităţilor şi îndatoririlor comisiilor. 

Comisiile decid în sfera lor de activitate, dar deciziile generale sunt luate de Consiliu. Consiliul este format din 7 comisii permanente, fiecare condusă de un preşedinte, aceştia formând organul executiv al oraşului. Cele şapte comisii permanente sunt structurate pe domenii de activitate, după cum urmează:

· finanţe, cu atribuţii privind bugetul oraşului, planificarea municipală şi panificarea oraşului;

· cultură şi recreere;

· pregătire, educaţie şi tineret;

· sănătate;

· familie şi piaţa muncii;

· urbanism;

· energie, alimentare cu apă şi mediu.

Consiliul Regional Copenhaga, care administrează cele mai multe suburbii ale oraşului, este compus din 31 de membri aleşi pentru o perioadă de 4 ani, prin sistemul reprezentării proporţionale.

Principalele responsabilităţi ale Consiliului sunt în sfera: 

· managementului pentru serviciile publice de sănătate;

· educaţiei şi activităţilor culturale;

· securităţii şi bunăstării sociale;

· programelor de creare a locurilor de muncă;

· problemelor de mediu (împarte aceste responsabilităţi cu municipalităţile);

· transportului public regional;

· conservarea şi administrarea proprietăţilor oraşului.

Asigurarea utilităţilor publice (apă, gaze naturale şi electricitate) este responsabilitatea municipalităţilor. 

Consiliul Regional Copenhaga poate delega supervizarea activităţilor sale către comisiile permanente: Comisia pentru spitale; Comisia pentru educaţie şi cultură; Comisia pentru bunăstare socială şi sănătate publică; Comisia pentru muncă şi mediu şi Comisia pentru finanţe. Fiecare comisie este condusă de un şef, ales de şi dintre membrii Consiliului Regional, fiind sprijinite de un departament administrativ condus de un  funcţionar public. 

Autoritatea marelui oraş Copenhaga (Greater Copenhagen Authority - Hovedstadens Udviklingsråd HUR )
A fost înfiinţată prin lege, în anul 2000, ca rezultat al necesităţii unei planificări strategice la cel mai înalt nivel, precum şi al unei mai solide implicări a cetăţenilor în privinţa problemelor de interes local. De asemenea s-a urmărit în mod special coordonarea planificării urbane cu infrastructura şi, în mod particular, cu reţelele de transport. Autoritatea coordonează întreaga arie metropolitană şi are atribuţii în special în domeniul reţelelor de transport, planificare regională, turism, politică industrială, cultură şi colaborare cu regiunea sudică a Suediei. Este alcătuită din 5 primari (ai administraţiilor locale) şi alţi 6 reprezentanţi din partea autorităţilor locale. 

HUR are 4 comisii permanente: trafic; zone rurale; cooperare cu regiunea sudică a Suediei; teatre/cultură. 

Afaceri europene   
Oraşul Copenhaga are la Bruxelles un birou, care se ocupă exclusiv de activităţile europene în care capitala poate fi implicată, cu competenţe în domeniul financiar şi care lucrează direct cu coordonatori internaţionali din diferite administraţii. Autorităţile Copenhagăi sunt implicate în programe europene desfăşurate în mai multe arii de activitate. Multe din aceste proiecte au ca obiectiv principal stimularea cooperării dintre oraşele şi regiunile din Europa
.

Competenţe:
Nivel local (Autoritatea Regională Copenhaga)
· spitale, asigurări de sănătate şi îngrijirea persoanelor cu dizabilităţi psihice şi mentale;

· transport public regional;

· planificare regională;

· educaţie secundară.

Nivel local (Oraşul Copenhaga)
Pe lângă competenţele menţionate anterior, la nivelul oraşului mai există şi atribuţii în domeniile:

· educaţie primară;

· timp liber şi cultură;

· primirea şi integrarea refugiaţilor. 

                Decentralizarea responsabilităţilor în domeniul planificării şi amenajării teritoriului este prevăzută în The Planning Act in Denmark - Consolidated Act No. 763 din 11 Septembrie 2002. Conform prevederilor legii, consiliile municipale, cele regionale, precum şi Autoritatea marelui oraş Copenhaga au responsabilităţi substanţiale în planificarea spaţială. La fiecare perioadă de 4 ani (corespunzătoare mandatului electoral), autorităţile cu atribuţii în domeniul planificării revizuiesc planul regional de urbanism.

În prima jumătate a perioadei mandatului, fiecare consiliu municipal întocmeşte o strategie politică de planificare municipală. Planificările locale sunt întocmite în caz de necesităţi
. Acestea necesită largi proiecte de dezvoltare înainte de a fi iniţiate. 

Ministerul Mediului este responsabil cu planificarea la nivel naţional. În anumite circumstanţe, când există interferenţe cu competenţele legale ale altor autorităţi sau în cazuri de importanţă majoră, ministerul poate decide în această privinţă alături de HUR, consiliile municipale sau regionale, cărora le sunt solicitate informaţii legate de planificarea naţională. Ministerul poate asigura finanţarea pentru anumite proiecte pilot, în locul autorităţilor locale.  

FRANŢA 

Organizarea administrativ - teritorială din Franţa cuprinde trei tipuri de colectivităţi teritoriale: regiunea, departamentul şi oraşul. 

Conform statisticilor, există peste 36.000 de oraşe. Pe de o parte sunt peste 28.000 de oraşe mici (cu mai puţin de 1000 de locuitori), pe de altă parte avem metropole, de vastitatea oraşelor Paris, Lyon, Marsillia. Această mare diversitate a dus la experienţe organizatorice speciale, ca subdivizarea în arondismente (arrondissement), în Paris, Marsillia şi Lyon. Competenţele de bază rămân aceleaşi în toate oraşele, acestora fiindu-le atribuite, începând cu 1982, o serie de noi competenţe transferate de la stat (de exemplu: acordarea licenţele de construcţie şi urbanism). Administraţiile oraşelor intervin în realizarea construcţiilor de locuinţe, finanţarea şi construcţia de şcoli şi creşe, participă la cheltuielile de asistenţă socială obligatorie, se ocupă de curăţenia publică şi de problemele de dezinfecţie, acţionează în regim de convenţie cu departamente publice în alte sectoare de asistenţă socio-sanitară, organizând şi finanţând biblioteci comunale ş.a.

Zona metropolitană Paris 

Parisul este capitala şi cel mai mare oraş al Franţei, cu o populaţie de peste două milioane de locuitori, iar ca  zonă metropolitană are peste 11 milioane de locuitori. Suprafaţa lui este de 105,4 km2, iar densitatea locuitorilor în zonă este de 20.238 locuitori/km2.

Parisul face parte din regiunea Ile-de-France şi este împărţit în douăzeci de districte (arondismente). Aceste arondismente sunt numerotate în spirală, primul arondisment fiind situat în centrul oraşului. Limitarea teritorială a arondismentelor Parisului şi a cartierelor acestora este determinată conform planului B, anexă a Legii din 16 iunie 1859 şi a Decretului din 1 noiembrie 1859.

Organizarea oraşelor Paris, Marseille şi Lyon este supusă regulilor generale aplicabile comunelor, sub rezerva dispoziţiilor prevăzute în Codul general al colectivităţilor teritoriale şi a altor dispoziţii regulamentare care le sunt proprii.

Cadrul legal

· Constituţia Franţei;

· Legea 82-1169 din 31 decembrie 1982 privind organizarea administrativă a oraşelor Paris, Marseille, Lyon;

· Codul general al colectivităţilor teritoriale;

· Codul de urbanism.
Structurile de conducere 

Parisul are un Consiliu general (municipal), format dintr-un primar, în subordinea căruia funcţionează un corp de 163 de membrii (consilieri) şi un vice-primar. Zona premetropolitană cuprinde 20 de arondismente, fiecare cu un Consiliu de arondisment şi un primar (conform Codului general al colectivităţilor teritoriale art. R2511-2 – R2 511-18).

Consiliul municipal este ales prin vot universal direct, pentru un mandat de 6 ani. În prima sa şedinţă, Consiliul alege primarul şi adjuncţii acestuia, prin vot secret, cu majoritatea absolută a voturilor exprimate. Primarul şi adjuncţii săi formează biroul Consiliului municipal. Consiliul municipal se întruneşte cel puţin o dată pe trimestru, pentru a decide asupra problemelor propuse de primar sau de biroul Consiliului municipal. Primarul Parisului este  şeful administraţiei şi preşedintele Consiliului municipal.  

În calitatea sa de şef al administraţiei oraşului, primarul are următoarele atribuţii: 

· execută deciziile consiliului municipal; 

· acordă autorizaţii de construcţii; 

· elaborează proiectul de buget;

· îndeplineşte funcţia de ordonator de credite; 

· semnează contracte ca reprezentant al oraşului;

· numeşte funcţionarii comunali şi decide asupra statutului acestora; 

· reprezintă comuna în justiţie. 

Consiliile de arondisment

Fiecare Consiliu de arondisment alege un primar dintre membrii săi. Acesta are obligaţia să pună în aplicare deciziile consiliului şi este responsabil cu  atribuirea locuinţelor sociale (jumătate din aceste repartiţii revin primarului de arondisment, cealaltă jumătatea primarului oraşului Paris).  

Asociaţia Comunităţilor Locale – la nivel metropolitan are ca obiectiv dezvoltarea unei comunităţi teritoriale solidare din punct de vedere economic economic, social şi cultural. Asociaţia îşi propune crearea unor forme de gestiune şi amenajare care să asigure tuturor teritoriilor din zona  metropolitană realizarea unor programe de îmbunătăţire a calităţii vieţii, în general, şi de servicii şi utilităţi publice la nivel urban, în special. Forma prin care asociaţia îşi realizează obiectivele este cooperarea teritorială pe bază de proiect.

Modul de finanţare

Parisul are un singur buget pentru întreaga comună, cu  dispoziţii speciale pentru costurile administrative ale fiecărui arondisment.

Legea constituţională nr.2003-276 din 28 martie 2003 a propus un nou cadru financiar, prin introducerea art.72-2 în Constituţie, fapt ce a marcat un moment semnificativ în istoria sistemului de finanţare a colectivităţilor locale şi în relaţiile financiare dintre stat şi colectivităţi. Art.72-2 subliniază principiul liberei administraţii, enunţat de art.72 din Constituţie, consacrând autonomia financiară a colectivităţilor teritoriale, atât în privinţa veniturilor, cât şi a cheltuielilor. 

În privinţa autonomiei în materie de cheltuieli, colectivităţile pot, în condiţiile prevăzute de lege, să dispună liber de resursele pe care le deţin. În materie de încasări, Constituţia prevede că resursele colectivităţilor teritoriale trebuie să comporte, cu necesitate, o componentă fiscală: încasările şi celelalte resurse proprii colectivităţilor teritoriale reprezintă o parte determinantă din ansamblul resurselor acestora. Art.72-2 din Constituţie, pe lângă faptul că garantează o parte determinantă din veniturile locale, precizează şi natura impozitelor care pot fi percepute în favoarea colectivităţilor şi extinde atribuţiile consiliilor locale în materie fiscală.

Întocmirea bugetului local cade în sarcina autorităţilor administrativ-teritoriale (primar, preşedintele consiliului general sau regional), iar lucrările sunt asigurate de serviciile financiare ale colectivităţii. Din punct de vedere material, bugetul colectivităţilor locale se prezintă sub forma unor documente specifice - documentele bugetare: bugetul primar, votat înainte de 31 martie; bugetul suplimentar, care are drept obiectiv reluarea rezultatelor bugetare ale exerciţiului precedent; deciziile de modificare a bugetului primar; bugetele anexe şi bugetele autonome. Bugetele anexe, distincte de bugetul principal, dar votate de adunarea deliberativă, trebuie instituite pentru anumite servicii locale specializate. Aceste bugete permit stabilirea costului real al unui serviciu şi determinarea cu precizie a preţului ce trebuie plătit de beneficiarii lui pentru echilibrarea conturilor. Bugetele autonome sunt stabilite de instituţiile publice locale care asigură anumite servicii (centrul de acţiune socială, de exemplu), precum şi de instituţii publice de cooperare intercomunală. 
Resursele financiare ale colectivităţilor locale

Taxele şi impozitele reprezintă cea mai importantă categorie de resurse pentru colectivităţile teritoriale. 

Principiile care guvernează fiscalitatea locală sunt următoarele: 

· colectivităţile locale nu pot crea noi impozite pentru alimentarea bugetului propriu; 

· direcţiile de servicii fiscale sunt cele care fixează bazele de impozitare pentru cele patru contribuţii directe. 

Fiscalitatea indirectă nu reprezintă decât o parte limitată din resursele fiscale ale colectivităţii, multe dintre impozitele indirecte fiind în legătură strânsă cu urbanismul. 

O a doua categorie de resurse o constituie transferurile de fonduri din partea statului. Transferul prerogativelor de colectare a impozitelor către colectivităţile locale şi transferurile de fonduri din partea statului au drept obiectiv compensarea creşterii cheltuielilor generate de transferurile de competenţe de la stat către colectivităţile locale, în cadrul descentralizării, precum şi a exonerărilor şi scutirilor de la plata impozitelor locale stabilite de stat. 

Un alt tip de resurse îl constituie împrumuturile. 

Colectivităţile locale dispun de autonomie de împrumut, adică ele nu au nevoie de o autorizaţie prealabilă, dar împrumuturile făcute trebuie să fie destinate în exclusivitate investiţiilor. Orice instituţie financiară din cadrul Uniunii Europene poate să ofere împrumuturi sectorului public local. 

Celelalte resurse ale colectivităţilor locale rezultă din încasările tarifare  şi fondurile structurale europene. 

Încasările tarifare provin în special din vânzarea de bunuri sau servicii consumatorilor. 

Fondurile structurale europene constituie cea mai importantă contribuţie a Uniunii Europene la finanţele locale. Ele sunt resurse esenţiale pentru acele zone care beneficiază de ele. 

Controlul bugetelor locale

Actele bugetare sunt supuse unui dublu control din partea serviciilor statului. 

Controlul exercitat de prefect. După votarea lor, bugetele sunt transmise prefectului, care exercită un control de legalitate şi un control bugetar, în colaborare cu Camerele Regionale de Conturi, cărora le cere avizul.

Aceste două controale, în scopuri diferite, pot fi complementare. Controlul de legalitate poartă asupra respectării condiţiilor de elaborare, de adoptare sau de prezentare a documentelor bugetare şi a anexelor acestora. 

Controlul exercitat de contabilul public. Contabilul execută operaţiunile financiare şi ţine un cont de gestiune în care menţionează încasările şi cheltuielile colectivităţii. El veghează la decontarea cheltuielilor din capitolul bugetar corespunzător şi la respectarea legalităţii surselor de venit. Existenţa unei ilegalităţi dă dreptul contabilului public să refuze efectuarea plăţii conform dispoziţiei ordonatorului, şi aceasta întrucât,  contabilul răspunde cu patrimoniul personal pentru efectuarea plăţilor. 

Cetăţenii au mai întâi posibilitatea exercitării unui control politic asupra gestiunii financiare a colectivităţilor, prin votul exprimat în cadrul alegerilor locale. Ei dispun, totodată, de un drept la informare şi  comunicarea documentelor bugetare, drept instituit prin legea din 6 februarie 1992 ca principiu esenţial al democraţiei locale. Codul general al colectivităţilor teritoriale precizează că, în caz de nerespectare a anumitor reguli de elaborare, adoptare şi prezentare a actelor bugetare, cetăţenii din comunitatea locală respectivă pot, în anumite condiţii, să sesizeze tribunalul administrativ. 

Legea din 6 februarie 1992 sporeşte posibilităţile aleşilor locali de a exercita un control asupra finanţelor, prin intermediul dezbaterilor privitoare la întocmirea bugetelor, prin întrebările orale adresate executivului local de-a lungul anului, prin documentele bugetare şi anexele acestora         (care le sunt comunicate cu cel puţin 5 zile înainte de votarea bugetului), când se adoptă bugetele modificatoare, când se adoptă contul administrativ, prin comunicările executivului asupra situaţiei trezoreriei şi prin comunicarea de către executiv a avizelor definitive ale Camerelor Regionale de Conturi. 

Germania

Oraşul Berlin
 este capitala Germaniei, fiind cel mai mare oraş al ţării cu aproximativ 3,5 milioane de locuitori şi acoperind o suprafaţă de aproximativ 889 km2. Berlinul este un oraş-land aflat în interiorul regiunii Brandenburg. Oraşul Berlin este împărţit în 12 sectoare şi 90 de cartiere.

Cadru legal

· Constituţia Berlinului 

Principii şi obiective

Dezvoltare spaţială regională a oraşului a fost lansată ca reacţie la dezvoltarea necontrolată a teritoriului, prin amplasarea neraţională  a  construcţiilor, în dauna spaţiilor verzi. Reacţia a constat în constituirea în jurul Berlinului, în parteneriat cu landul Brandenburg, în centrul căreia este poziţionat oraşul, a opt parcuri regionale  dispuse radial, care formează împreună cu Berlinul o regiune de tip  metropolitan. Construirea parcurilor  regionale a urmărit valorificarea potenţialului economic, prin crearea de noi locuri de muncă şi valorificarea potenţialului recreaţional
. 

La declanşarea proiectului s-au inventariat oportunităţile existente, s-au găsit soluţii pentru îmbunătăţirea peisajului, iar resursa umană existentă în zonă  a fost pregătită pentru practicarea serviciilor turistice şi de marketing. La nivelul parcurilor, s-a lansat o competiţie pentru atragerea vizitatorilor, care s-a concretizat în creştere economică la nivel local, prin crearea unor spaţii de recreere în apropierea capitalei. Un alt efect al  constituirii parcurilor metropolitane a fost dezvoltarea spaţială controlată  în domeniul construcţiilor. 

Parcul regional reprezintă o zonă în prelungirea capitalei, cu suprafeţe între 25.000 ha şi 45.000 ha, constituită în cadrul localităţilor şi peisajului existent. Dezvoltarea spaţială a acestuia şi îmbunătăţirile aduse peisajului au fost stabilite, de comun acord, între primăriile, asociaţiile cetăţeneşti, firmele de consultanţă specializate în amenajarea teritoriului şi coordonate de autorii proiectului.

Structura  Landului Berlin

Berlinul este atât un land federal, cât şi un oraş şi, prin urmare, structurile sale interne sunt organizate conform unei administraţii “hibrid” de nivel regional şi naţional. Aşadar, landul federal şi oraşul Berlin împart aceleaşi instituţii legislative şi executive. În ianuarie 2001, Berlinul a fost împărţit în 12 sectoare. Respectând principiile unui stat democratic, puterea acordată de popor este divizată  în puterea executivă, legislativă şi judiciară.

Modificarea Constituţiei Federale a Landului Berlin necesită o majoritate de două treimi ale membrilor cu drept de vot, cu excepţia modificărilor  care afectează prevederile referitoare la petiţiile publice  şi referendumuri, care  trebuie, de asemenea, supuse referendumului. Modificarea Constituţiei din martie 1998 a deschis drumul pentru o nouă organizare a sectoarelor oraşului Berlin (reforma zonelor administrative), o nouă diviziune a competenţelor între Senat şi administraţiile sectoriale (reforma funcţională) şi o reducere a numărului membrilor Parlamentului şi ai Guvernului, în perspectiva viitoarele alegeri legislative.
Senatul Landului Federal Berlin

Conducerea Senatului Statului Federal Berlin este formată din primarul general şi opt senatori. Primarul general este ales de Camera Reprezentanţilor şi, ulterior, propune cei 8 senatori, care sunt aleşi individual (Constituţia Berlinului art. 55 – 58). Senatorii răspund în faţa Camerei Reprezentanţilor, care poate să respingă numirea Senatului sau a senatorilor individuali, prin vot majoritar.

Primarul general, cu aprobarea Senatului, defineşte principiile de guvernare ale activităţii guvernului Landului Federal. Disputele legate de  politicile aplicate, dintre senatori şi primarul general, sunt soluţionate de corpul senatorilor. 

Administraţia Senatului constituie cel mai înalt nivel al administraţiei centrale în Berlin, având rol de decizie, în ceea ce priveşte problemele de principiu şi aspectele referitoare la  planificarea şi controlul dezvoltării urbane în general. Celelalte autorităţi publice, cum ar fi Poliţia, Pompierii şi autorităţile judiciare, intră sub guvernarea directă a administraţiei centrale. Administraţia centrală este în acelaşi timp  şi organul de supraveghere în domeniul educaţiei vocaţionale şi a societăţilor cu capital public aflate în proprietatea Landului Federal. 

Camera Reprezentanţilor Landului Federal Berlin

Puterea legislativă în cadrul Landului Berlin este deţinută de Camera Reprezentanţilor, care are peste 130 de reprezentanţi aleşi, pentru un mandat de 4 ani. 

Autorităţile locale din Berlin

În 2001, numărul sectoarelor din capitală a fost redus de la 23 la 12, creându-se zone administrative de dimensiuni mai mari, cu câte 300.000 de locuitori. Deşi autorităţile sectoriale nu pot colecta taxe şi impozite proprii, din 1985, acestea sunt responsabile de gestiunea unei finanţări globale de la bugetul Landului Federal  şi de stabilirea priorităţilor financiare. Cu toate acestea, Senatul continuă să fie autoritatea de supraveghere.

Administraţia sectorială este compusă din primarul de sector şi consilieri.  Consilierii sectoriali sunt  aleşi de rezidenţii locali. Primarii sectoriali, primarul general şi adjunctul acestuia formează Consiliul Primarilor oraşului Berlin. Senatul şi Camera  Reprezentanţilor trebuie să consulte Consiliul Primarilor în chestiuni legislative şi administrative.

Competenţe

La nivel regional, landurile au puteri extinse, aşa cum este prevăzut în articolul 30 din Constituţia Federală. Puterile federale şi cele de la nivelul landurilor se suprapun, în următoarele domenii:

· asistenţă socială,

· drept civil, 

· înfăptuirea justiţiei şi aplicarea legii penale, 

· legislaţie în domeniul muncii şi în domeniul economic.

Landurile au competenţă exclusivă în ceea ce priveşte: cultura, educaţia (învăţământul gimnazial şi universitar), radiodifuziune, drepturi de televiziune şi asigurări.

La nivel local – autorităţile locale au următoarele competenţe:

· competenţe obligatorii în ceea ce priveşte realizarea planului de urbanism, construcţia şi întreţinerea reţelelor de drumuri,  şcolile primare, zonele de  petrecere a timpului liber, asistenţa socială, dezvoltarea şi reabilitarea urbană.

· competenţe opţionale: transportul public şi infrastructura,

· competenţe derivate: managementul traficului urban şi controlul calităţii produselor alimentare;

· colectarea deşeurilor menajere;

· planificare locativă;

· biblioteci locale.

Modul de finanţare 

Teritoriul Germaniei, din punct de vedere structural, este împărţit în 16 landuri, trei dintre ele, Berlin, Hamburg şi Bremen, fiind oraşe-stat şi având, prin urmare atât competenţele landurilor, cât şi pe cele ale colectivităţilor locale. 

Aceste landuri nu sunt colectivităţi locale propriu-zise, întrucât ele beneficiază de anumite prerogative de suveranitate. Landurile sunt astfel asimilabile statelor, fără ca suveranitatea lor să fie recunoscută la nivel internaţional. 

La nivel local există două tipuri de colectivităţi: aşa numitele Kreise, pe care le-am putea numi districte, şi comunele.

Landurile germane sunt considerate  ca fiind, în plan economic, cele mai puternice regiuni europene.  

Dacă landurile germane dispun de bugete foarte consistente şi de o amplă libertate de gestiune, ele nu au, în schimb, aproape deloc autonomie în materie de venituri sau încasări. Acestea sunt fixate la nivel federal, iar colectivităţile teritoriale se pot face auzite doar prin intermediul Bundesratului. Analog, destinaţia cheltuielilor este influenţată de obiectivele stabilite de instanţele de organizare şi planificare, compuse din reprezentaţii statului, ai landurilor şi ai comunelor. Deşi înzestrate cu largi competenţe, landurile trebuie deci să ţină cont de echilibrul financiar general, în cadrul procesului de gestiune a fondurilor proprii. 

Germania rămâne statul european cu cea mai redusă proporţie de venituri flexibile. Încetinirea procesului economic şi deciziile luate la nivelul guvernului federal de a modifica taxele şi reglementările fiscale au un impact direct imediat asupra performanţelor financiare ale landurilor şi municipalităţilor, consecinţele negative fiind în parte atenuate de sistemul de recorelare fiscală pe orizontală şi verticală. 

Finanţele locale se caracterizează printr-un sistem de recorelare fiscală relativ complex: recorelarea regională, de la nivelul landurilor, şi recorelarea de la nivelul comunelor.

După reforma din 1969, recorelarea regională are loc pe trei nivele de redistribuire fiscală: o redistribuire a impozitelor percepute colectiv; o recorelare pe verticală, între stat şi landuri, şi o recorelare financiară pe orizontală, între landuri, fără intervenţia statului. 

Veniturile permanente provin din trei surse principale: resursele fiscale proprii; transferurile din partea statului, în parte sub formă de transfer de competenţe pentru perceperea anumitor impozite, şi redevenţele (taxele şi resursele de exploatare).

Impozitele comunitare ale landurilor sunt: TVA-ul, impozitul pe profit, impozitul pe capital, impozitul pe salarii şi alte venituri şi sunt numite astfel, întrucât statul federal şi landurile (dar şi comunele, în privinţa impozitelor pe salarii şi alte venituri) împart aceste încasări fiscale. 

Cuantumul care revine comunelor este determinat astfel: un procentaj fix din veniturile landului care provin din aceste impozite este vărsat în masa financiară a comunelor. O mare parte din această sumă este distribuită comunelor sub formă de transfer global, fără a fi destinată unor anumite cheltuieli. La nivel de land se poate efectua o recorelare financiară comunală, în favoarea comunelor mai sărace, pe baza unui barem de redistribuire, stabilit în funcţie de numărul de locuitori şi de gravitatea deficitului bugetar. 

Subvenţiile din partea statului şi a landurilor

Aceste venituri sunt stabilite de legislaţia landurilor şi sunt acordate pentru proiecte specifice legate de infrastructura comunală, precum construcţia de şcoli, echipamente sportive, sanatorii etc. 

Redevenţele

Redevenţele sunt taxe percepute în schimbul utilizării serviciilor publice: alimentarea cu apă, electricitate, gaz, transporturile în comun, dar şi taxele administrative.

ITALIA

Pentru a face faţă problemelor de mediu din ariile metropolitane cu mare concentraţie de populaţie şi activităţi economice, cu accentuată mobilitate economică şi socială, este necesar să existe forme de guvernare la nivel superior localităţilor.

Oraşul metropolitan este menţionat pentru prima dată în legislaţia italiană în Legea 142/1990 şi reluat în Textul unic privind organizarea instituţiilor locale: Decretul legislativ 267/2000, apărând şi în modificarea Titlului V din Constituţie – Legea 3/2001.

Concentrarea activităţilor economice şi a persoanelor într-un anumit teritoriu a determinat raporturi de interdependenţă socio-economică între oraş şi împrejurimi, conducând la fluxuri de persoane, bunuri şi informaţii.

Apar ariile metropolitane, caracterizate printr-o ridicată densitate a populaţiei, a activităţilor socio-economice şi prin intense relaţii între oraşul central şi centrele mai mici, relaţii determinate nu numai de activitatea productivă, ci şi de prestarea de servicii, de activităţi culturale şi recreative.

Procesele de descentralizare şi răspândire teritorială a activităţilor productive au determinat un alt mod de raportare la oraşul central, centrele mai mici devenind, la rândul lor, poli de interes. Un rol însemnat l-a avut dezvoltarea sistemelor tehnologiei informaţiei şi reţelelor de comunicaţii.

Cadrul legal
· Legea 142/1990 privind organizarea autonomiilor locale – actualmente abrogată şi înlocuită prin Textul unic privind organizarea instituţiilor locale;

· Legea 265/1999 – Dispoziţii în domeniul autonomiei şi organizării instituţiilor locale;

Textul  Legii 142/1990:

· identifica anumite “oraşe centrale”;

· delega regiunilor competenţa delimitării ariilor metropolitane, fără a oferi criterii în acest scop;

· prevedea o procedură de constituire a ariilor metropolitane în care unităţile administrativ-teritoriale (“comuni e province”) aveau doar un rol pasiv.

În 1999 a fost aprobată Legea 265/1999, prin care se aduc modificări la normele privind ariile metropolitane.

Între 1990 şi 1999 au fost prezentate mai multe proiecte de lege  menite să facă mai operaţională guvernarea metropolitană. Propunerile au condus în final la Textul unic privind organizarea instituţiilor locale.

Referirile din Legea 265/1999 cu privire la ariile metropolitane sunt reluate integral în Decretul-legislativ 267/2000.

Decretul-legislativ 267/2000, în prezent în vigoare, prevede următoarele:

· Art. 22 confirmă aceleaşi zone din cadrul celor 9 oraşe specificate în Legea 142/1990 ca arii metropolitane (Bari, Bologna, Firenza, Genova, Milano, Napoli, Roma, Torino şi Venezia), având la bază integrarea teritorială  a activităţilor economice, a serviciilor, relaţiile culturale, caracteristicile teritoriale şi prevede ca, la propunerea instituţiilor interesate, regiunea să procedeze la delimitarea teritorială a ariei metropolitane, în termen de 180 zile de la solicitare. Dacă regiunea nu procedează în consecinţă, aria metropolitană va fi delimitată de Guvern.

· Art. 23 prevede că în ariile metropolitane la care se face referire în art. 22, localitatea-reşedinţă administrativă şi alte localităţi unite prin strânsă integrare se pot organiza în oraş metropolitan. La propunerea instituţiilor interesate, primarul din reşedinţa administrativă şi Preşedintele provinciei pot convoca Adunarea reprezentanţilor instituţiilor locale interesate, care, după deliberarea în Consiliile orăşeneşti, adoptă o propunere de statut pentru oraşul metropolitan, în care să fie specificat teritoriul, organizarea şi funcţiile. Propunerea de înfiinţare a oraşului metropolitan face subiectul unui referendum în fiecare localitate vizată, în termen de 180 de zile de la aprobarea sa. 

În caz de rezultat favorabil al referendum-ului, în termen de 90 de zile, regiunea prezintă propunerea Parlamentului, pentru adoptarea unei legi în acest sens.

Se trece apoi la alegerea organelor oraşului metropolitan. Acesta preia funcţiile provinciei, procedează la descentralizarea prevăzută în Statut, păstrând identitatea colectivităţilor locale componente.

Atunci când oraşul metropolitan nu aparţine unei singure provincii, se trece la o nouă delimitare a circumscripţiilor provinciale, considerând oraşul metropolitan ca teritoriu al unei noi provincii.

· Art. 24 prevede ca, până la instituirea oraşului metropolitan şi cu acordul instituţiilor locale interesate, regiunea să poată defini cadrul supra-localitate pentru exercitarea coordonată a funcţiilor instituţiilor locale, prin forme asociative de cooperare, în următoarele domenii: planificare teritorială, reţele de infrastructură şi servicii în reţea, planuri de trafic între localităţi, protecţia mediului, protecţie hidrogeologică, distribuţia şi epurarea apei, reciclarea deşeurilor, activităţi comerciale, activităţi culturale.

· Art. 25 prevede ca regiunea, odată instituit oraşul metropolitan şi după consultarea instituţiilor locale interesate, să poată revizui circumscrierea teritorială a localităţilor incluse în aria metropolitană.

· Art. 26 prevede ca legea de înfiinţare a oraşelor metropolitane să stabilească condiţiile de transfer din partea regiunii a îndatoririlor şi funcţiilor administrative pe baza art. 4.3 din Legea 59/1997 şi modalităţile de intervenţie din partea Guvernului.
Aria metropolitană Roma

Oraşul Roma se află în regiunea Lazio. Populaţia regiunii este de 4.976.184 locuitori, iar a oraşului Roma de 2.459.776 locuitori. Suprafaţa regiunii Lazio este de 17.227,3 km2. Densitatea populaţiei este de 289,2 locuitori pe km2 în regiunea Lazio şi de 1.913,8 locuitori pe km2 în oraşul Roma.

Constituţia italiană stipulează faptul că Italia este un stat unitar cu patru nivele de guvernare: Statul central, regiunile, provinciile şi oraşele. Cu excepţia a cinci regiuni cu statut special şi a două provincii autonome, Constituţia stipulează relaţiile între aceste patru nivele şi, în mod special, prevede un sistem de tip “stea”: Statul central ocupă poziţia din mijloc, celelalte trei nivele de guvernare, fiind legate între ele pe baze de egalitate şi reciprocitate. În ciuda caracterului unitar al statului italian, în ultimii ani a început un intens proces de devoluţie. 

Ideea de bază a reformelor în acest sens este aceea de a obţine o mai mare eficienţă, prin intermediul devoluţiei multor îndatoriri către autorităţile regionale şi locale, împreună cu o mai mare independenţă financiară şi autonomie fiscală. Începând din anul 2003, nivelele regionale şi locale de guvernare sunt practic autonome, guvernul central păstrând competenţe în domeniul apărării, relaţiilor externe şi unele probleme privind sănătatea.

În Italia au loc în prezent dezbateri cu privire la problema rămânerii Republicii italiene ca stat unitar sau transformarea sa într-un stat federal, după modelul german, austriac sau belgian. A doua opţiune implică o federalizare politică reală a ţării, prin intermediul unei proceduri complicate de modificare a art. 5 din Constituţie, prin care sunt atribuite puteri speciale nivelului regional şi celui local. 

Regiunea Lazio, în care se află oraşul Roma, este împărţită în cinci provincii care constituie subdiviziuni administrative ale statului. Roma se află în cea mai mare din cele cinci provincii. Competenţa provinciilor a fost redusă substanţial, ca urmare a sporirii competenţelor regiunilor. Cu toate acestea, provinciile se ocupă de problemele legate de învăţământul superior, planificare teritorială şi infrastructură rutieră. La nivel local, oraşul Roma este împărţit în 19 subdiviziuni administrative. În ianuarie 2001, în spiritul descentralizării, Consiliul municipal a adoptat noi reguli care au modificat structura administrativă a oraşului, stabilind noi competenţe şi atribuţii. Statutul de oraş metropolitan conferă competenţe suplimentare şi defineşte independenţa puterii locale de cea a provinciei şi a regiunii. Puterile regionale sunt stabilite prin art. 117 al Constituţiei italiene, precum şi prin alte legi în vigoare. Puterile regionale se referă la dezvoltarea şi planificarea regională. Autorităţile din cadrul regiunii Lazio sunt: Preşedintele regiunii, Guvernul regional şi Consiliul regional.

Preşedintele regiunii este ales în mod direct de către cetăţenii regiunii Lazio. Acest sistem a fost introdus prima oară la alegerile din decembrie 1995. 

Dintre competenţele preşedintelui pot fi menţionate:

· promovarea şi coordonarea activităţii guvernului regional;

· dreptul de iniţiativă privind problemele pe care le consideră utile pentru administraţia regională;

· monitorizarea exercitării puterilor delegate regiunii de către stat;

· monitorizarea activităţii birourilor şi serviciilor administraţiei regionale;

· numirea reprezentanţilor administraţiei regionale în cadrul instituţiilor şi serviciilor publice;

· convocarea referendum-urilor regionale;

· coordonarea şi organizarea orarelor de funcţionare a birourilor şi serviciilor publice.

Preşedintele regiunii se bucură de o largă autonomie, putând fi controlat numai de Consiliul orăşenesc, în probleme legate de bugetul general. Acesta/aceasta este preşedintele/preşedinta Guvernului regional şi numeşte viceprimarul şi membrii acestui guvern regional.

Guvernul regional (“Giunta Regionale”) este alcătuit din: Preşedinte, 12 “miniştri” (“assessori”) şi 1 vicepreşedinte. Aceşti miniştri răspund de programarea şi implementarea planurilor sectoriale de acţiune. Actualul guvern regional este structurat în jurul următoarelor departamente: probleme instituţionale, agricultură, mediu înconjurător, activităţi productive, buget, planificare şi resurse, cultură şi recreere, sport şi turism, învăţământ, pregătire profesională şi ocuparea forţei de muncă, resurse umane şi IT, familie şi servicii sociale, sănătate, transport şi lucrări publice, planificare urbană şi construcţii de locuinţe.

Aceste autorităţi se ocupă şi de problemele legislative ale oraşului Roma. 

Puterile legislative, respectiv de reglementare la nivel regional, sunt de competenţa Consiliului regional, care răspunde de alegerea Preşedintelui său şi a Cabinetului prezidenţial, îndeplinind funcţia de control politic şi administrativ al activităţilor Guvernului regional.

Consiliul regional are în componenţa sa mai multe comisii permanente – existenţa acestor comisii reflectă complexitatea politică generală a Consiliului. Comisiile desfăşoară o analiză preliminară a propunerilor şi deliberărilor care sunt adresate Consiliului şi îşi exprimă punctul de vedere cu privire la măsurile planificate de Guvernul regional, atunci când aceasta este prevăzută prin statutul regional. În prezent, comisiile permanente sunt: 1) Probleme regionale şi relaţii cu UE; 2) Buget, programare şi planuri de dezvoltare; 3) Cultură, învăţământ, turism şi sport; 4) Planificare urbană, construcţie de locuinţe, mediu înconjurător, protecţie civilă, energie şi telecomunicaţii; 5) Transporturi şi lucrări publice; 6) Activităţi productive şi comerţ; 7) Ocuparea forţei de muncă şi pregătirea profesională; 8) Sănătate, securitate socială şi protecţia muncii; 9) Agricultură şi activităţi de vânătoare şi pescuit.

Consiliul regional poate, dacă este necesar, respectând întrunirea majorităţii de voturi, să înfiinţeze comisii speciale, care să se ocupe de anumite teme care se dovedesc importante pentru dezvoltarea regiunii. 

În prezent există 5 asemenea comisii: 1) Securitate socială, integrare socială şi lupta împotriva criminalităţii organizate; 2) Aria metropolitană Roma – implementarea legislaţiei care modifică structurile oraşului; 3) Tineret şi reforma administraţiei; 4) Politici în favoarea familiei şi a egalităţii de şanse; 5) Comisia de investigare a securităţii şi prevenirii accidentelor la locul de muncă.

Consiliul este alcătuit din 61 de consilieri.

Provincia Roma cuprinde oraşul propriu-zis şi ariile urbane şi rurale înconjurătoare. Organele instituţionale sunt similare cu cele din regiune: Preşedintele, Consiliul provincial, Comitetul executiv şi comisiile. Provincia răspunde în principal de implementarea descentralizată a funcţiilor statului şi răspunde de zonele interorăşeneşti, precum şi de numeroase domenii de politică (de exemplu, protecţia mediului).

Oraşul Roma (“Comune di Roma”) este condus de următoarele autorităţi: Primarul, organul executiv (“Giunta comunale”) şi de Consiliul municipal. Primarul este ales în mod direct şi poate numi executivul.

Organul executiv al oraşului este alcătuit din 15 “miniştri” (“assessori comunali”), deţinând următoarele portofolii: 1) Cultură; 2) Politici economice, finanţe şi buget; 3) Resurse umane; 4) Educaţie şi învăţământ;    5) Lucrări publice, planificare şi infrastructură feroviară; 6) Planificare urbană; 7) Mobilitate; 8) Mediu înconjurător şi agricultură; 9) Drepturile cetăţenilor şi egalitatea de şanse; 10) Siguranţă şi activităţile poliţiei;            11) Sănătate şi servicii sociale; 12) Patrimoniu; 13) Programare şi planificare; 14) Coordonare a politicilor municipale şi a suburbiilor; 15) Comerţ şi meşteşuguri.

Consiliul municipal este organul instituţional cu cel mai înalt rang din oraşul Roma. Acest consiliu este ales în mod direct de către cetăţenii cu drept de vot şi răspunde de direcţia politică şi administrativă, precum şi de administrarea oraşului. Consiliul este condus de un preşedinte, care răspunde de respectarea legii şi de menţinerea ordinii, asigurând regularitatea dezbaterilor în cadrul consiliului şi legalitatea deliberărilor. Consiliul este sprijinit în vederea bunei desfăşurări a activităţilor sale de următoarele 12 comisii: 1) Buget; 2) Lucrări publice; 3) Mediu înconjurător; 4) Politică socială; 5) Cultură şi învăţământ; 6) Patrimoniu; 7) Politici teritoriale; 8) Comerţ şi meşteşuguri; 9) Resurse umane; 10) Reglementări privind aria metropolitană; 11) Sport; 12) Siguranţă.

Alegerile pentru Consiliul municipal au loc la fiecare 5 ani. Pentru alegere în Consiliu se foloseşte reprezentarea proporţională.

Instituţii şi structuri administrative în Regiunea Lazio şi în Roma

Oraşul Roma este împărţit în 19 circumscripţii. Competenţele acestora s-au diversificat de-a lungul timpului. Cetăţenii aleg preşedintele circumscripţiei, iar acesta numeşte 4 adjuncţi (“assessori circoscrizionali”), care constituie Comitetul executiv al circumscripţiei.

Consiliul municipal stabileşte principalele direcţii de politică, dar are şi competenţe speciale, în domenii precum: turism, sport, servicii sociale, educaţie şi tineret, dezvoltare şi reînnoire urbană.

În Capitolul VII al Statutului Consiliului municipal Roma, dedicat domeniului financiar-contabil, se precizează faptul că organizarea contabilă a primăriei se face în conformitate cu actele  normative în vigoare (Decretul legislativ 446/1997).

În privinţa delimitării Ariei metropolitane Roma, prin deliberarea din 18 ianuarie 2001, Consiliul municipal a hotărât:

· constituirea Consiliului metropolitan Roma, alcătuit din 10 consilieri aleşi de fiecare consiliu orăşenesc şi din 3 consilieri aleşi de fiecare consiliu de circumscripţie din Roma, având ca îndatorire controlarea funcţiilor exercitate de formă coordonată şi a procesului de constituire a oraşului metropolitan. Consiliul se reuneşte cel puţin o dată la fiecare 4 luni. În prima şedinţă convocată de Preşedintele Consiliului municipal Roma, Consiliul metropolitan adoptă Regulamentul, alegând, pe cât posibil, regulamentul în vigoare într-unul din consiliile orăşeneşti. Consiliul metropolitan alege din rândul său o preşedinţie colegială, constituită dintr-un consilier pentru fiecare consiliu orăşenesc. Consiliul se constituie în Adunare metropolitană, în conformitate cu art. 23 al Decretului-legislativ 267/2000, împreună cu reprezentanţi ai provinciei, la convocarea primarului Romei şi a Preşedintelui provinciei Roma;

· înfiinţarea coordonării metropolitane, alcătuite din primarul fiecărei localităţi componente şi din preşedintele fiecărei circumscripţii din Roma sau din delegaţii acestora. Coordonarea metropolitană se reuneşte de obicei o dată pe lună, pentru a promova îndeplinirea eficientă a funcţiilor exercitate în formă coordonată, precum şi pentru a stabili forme ulterioare de colaborare între localităţi.

Regiunea Lazio are un PIB de 21.991,3 milioane euro. Rata de ocupare a forţei de muncă în oraşul Roma este de 43,2%, iar rata şomajului este de 10,8%. Principalele sectoare economice sunt comerţul, industria, cercetare şi IT, turism şi industria hotelieră.

Există mai multe agenţii pentru dezvoltare economică şi socială atât la nivel local, cât şi regional. La nivel regional, Centrul de inovare în domeniul afacerilor – Lazio (înfiinţat în anul 1990) asigură sprijin pentru activităţile din domeniul lucrativ şi al afacerilor şi ajută la promovarea inovării şi dezvoltării locale. Principalele obiective ale acestui centru sunt: promovarea antreprenoriatului, încurajarea dezvoltării unor noi afaceri şi sprijin acordat IMM-urilor existente. 

La nivel regional, Agenţia de dezvoltare – Lazio răspunde de transpunerea în practică a programelor regionale şi de implementarea tehnică şi financiară a investiţiilor publice şi private menite să întărească infrastructura regională, activităţile productive şi ocuparea forţei de muncă.

La nivelul oraşului Roma funcţionează şi Departamentul pentru politici economice şi dezvoltare, cu preocupări în domeniul politicilor economice şi financiare, al industriei şi tehnologiei inovaţiei.

Dintre competenţele structurilor administrative la nivel regional, pot fi menţionate: a) planificare urbană şi lucrări publice; b) transporturi şi infrastructură rutieră; c) comerţ; d) piaţa muncii; e) agricultură; f) dezvoltare economică; g) mediu înconjurător; h) servicii de sănătate; i) politică administrativă regională şi sisteme de autorizare; j) protecţie civilă.

La nivel provincial, pot fi menţionate următoarele competenţe:       a) planificare şi amenajarea teritoriului; b) mediu înconjurător, protecţia mediului natural, a parcurilor şi a rezervaţiilor naturale; c) protecţie civilă;    d) alimentare cu apă şi energie; e) promovarea moştenirii culturale;                f) transporturi şi infrastructură rutieră; g) piaţa muncii; h) învăţământ şi educaţie.

La nivel local, pot fi menţionate următoarele competenţe:               a) planificare urbană; b) transport local şi întreţinerea infrastructurii rutiere;     c) construcţie de locuinţe; d) zone industriale şi comerciale; e) alcătuirea planurilor comerciale; f) mediu înconjurător şi gestionarea deşeurilor;           g) cultură; h) politică administrativă.

Circumscripţiile se ocupă de: 1) turism; 2) sport; 3) servicii sociale; 4) regenerare urbană; 5) educaţie şi tineret.

Relaţiile europene ţin de Departamentul pentru relaţii internaţionale din cadrul Consiliului regional. Regiunea se ocupă cu managementul Fondurilor structurale ale Uniunii Europene: Fondul Social European şi Fondul pentru Dezvoltare Rurală. Regiunea Lazio are un birou la Bruxelles, coordonat de Departamentului regional pentru probleme instituţionale strategice.

Pentru finanţarea programului “Interventi per Roma, capitale della Repubblica”, conform art. 10 din Legea 369/1990, este instituit – de către preşedinţia Consiliului de Miniştri – un fond special, destinat programului “Roma capitale”

Marea  Britanie

Marea Britanie este stat unitar, fiind alcătuită din patru unităţi teritoriale: Anglia, Ţara Galilor, Scoţia şi Irlanda de Nord. 

În Anglia, zonele urbane au un singur nivel al autorităţilor locale (la nivel de metropolă sau sectoare). În zonele rurale există două nivele de autoritate: districtuale şi consiliile locale.      

Ţara Galilor –  un singur nivel de administrare pentru cele 22 unităţi administrative;

 Scoţia – un singur nivel pentru cele 32 de unităţi administrative;

Irlanda de Nord este divizată în 26 districte.

Competenţele guvernelor locale sunt relativ limitate. Autorităţile locale sunt abilitate să exercite numai competenţele atribuite de Guvernul naţional. 

Aproximativ 70% din cheltuielile locale sunt finanţate prin granturi, acordate de Guvernul naţional, într-o limită stabilită de acesta, în funcţie de obiectivele finanţate. În Anglia, Ţara Galilor şi Scoţia, în jur de 40% din cheltuielile guvernelor locale sunt alocate educaţiei, alte obiective finanţate fiind poliţia şi serviciile sociale. 

Nivelul regional de guvernare este implementat în Marea Britanie de numai câţiva ani. În Anglia, Marea Londră este singurul oraş cu un guvern regional ales. În alte 8 regiuni ale Marii Britanii funcţionează agenţii de dezvoltare regională şi camere regionale, unde reprezentanţii sunt numiţi. Ca o consecinţă a Cărţii Albe a Guvernării Regionale (2002), regiunile au posibilitatea de a desfăşura referendumuri pentru înfiinţarea de adunări regionale alese. În Scoţia, Parlamentul ales în anul 1999 are competenţe privind legislaţia primară, inclusiv cea fiscală. În Ţara Galilor, Adunarea Naţională aleasă, înfiinţată în 1999, are atribuţii în privinţa adoptării legislaţiei secundare. În Irlanda de Nord, Adunarea aleasă în 1998 are competenţe similare cu Parlamentul scoţian.    

Londra 

Structura adminsitrativă şi instituţională a suferit de curând importante schimbări. La nivel local, Londra este divizată în 32 de unităţi administrative, care au fost create în 1965, în scopul de a înlocui sectoarele metropolitane în care era împărţită Londra şi care existau în capitală din perioada victoriană. În 1965, de asemenea, a fost înfiinţat Consiliul Marii Londre (GLC), care avea competenţe totale în domeniul transportului şi prevenirii incendiilor, precum şi atribuţii în domeniul infrastructurii drumurilor, locuinţelor, planificării şi timpului liber. GLC a fost desfiinţat în 1986.

Din mai 2000, Londra se află sub administraţia unei autorităţi strategice, cu un primar ales în mod direct şi o Adunare a oraşului. Această structură se numeşte Autoritatea Marii Londre (GLA). Primarul are atribuţii în definirea strategiilor generale ale Londrei, inclusiv strategiile legate de calitatea aerului sau strategii economice şi de dezvoltare spaţială. 

Legea privind Autoritatea Marii Londre (1999)
 înfiinţează instituţia care administrează capitala Marii Britanii - Autoritatea Marii Londre (GLA). Actul cuprinde prevederi financiare referitoare la acest organ, atribuţiile sale în domeniile planificării, mediu şi cultură, conţine prevederi în legătură cu primarul Londrei, respectiv procedura alegerilor, durata şi limitele mandatului său, responsabilităţile, competenţele şi atribuţiile sale şi ale membrilor Adunării Londrei. Înfiinţează, de asemenea, autoritatea responsabilă cu transportul Londrei (TfL), face referiri la Agenţia pentru Dezvoltarea Londrei (LDA) şi înfiinţează Poliţia Metropolitană, precum şi Autoritatea pentru apărare civilă, apărarea contra incendiilor şi pentru planificare strategică, patru instituţii pe care le încadrează în categoria instituţiilor executive. 

Marea Londră cuprinde regiunile Londrei şi oraşul Londra. Prin lege, GLA, TfL şi LDA sunt competente să adopte reglementări cu aplicabilitate la nivel local, după consultări extinse, precum şi de a propune legi în Parlament (secţiunile 77-79 ale legii). 

Sistemul financiar 

GLA şi cele 4 instituţii executive se încadrează în regimul de finanţare al guvernului local. GLA este cel care întocmeşte bugetul pentru el şi cele patru instituţii anterior menţionate. Aceste bugete alcătuiesc bugetul consolidat pentru Londra.

Fondurile sunt transferate către GLA, conform cu atribuţiile sale. Controlul financiar se aplică GLA şi celor patru instituţii în mod independent. Primarul poate influenţa cheltuielile prioritare, prin întocmirea unui plan de cheltuieli.

GLA şi cele patru instituţii sunt responsabile pentru administrarea fondurilor lor, nu pot depăşi limitele impuse de cadrul financiar local şi sunt subiect de control al auditorilor numiţi de Comisia de Audit.

Legea conţine, de asemenea, menţiuni referitoare la alte surse de finaţare, precum granturile guvernamentale (secţiunile 100-101), fonduri de asistenţă financiară (secţiunile 104-110), credite (secţiunile 112-118), granturi mutuale (secţiunile 119-121), precum şi la administrarea acestor fonduri şi controlul cheltuielilor (secţiunile 227-241).

Autoritatea Marii Londre (GLA)
Legislaţia aprobată în 1999 stipulează că alegerile pentru funcţia de Primar al Londrei şi pentru cele 25 de mandate ale Adunării au loc la fiecare 4 ani. Din cei 25 de membri, 14 reprezintă districtele Londrei, iar 11 sunt aleşi la nivelul întregii Londre. Primarul are un rol executiv, având atribuţii în 8 arii de activitate: transport, planificare, dezvoltare economică şi regenerare, mediu, poliţie, incendii şi situaţii de urgenţă, cultură şi sănătate. Primarul exercită atribuţii în domeniul transportului şi dezvoltării economice, prin două dintre cele patru structuri executive: Autoritatea de Transport a Londrei şi Agenţia de Dezvoltare a Londrei. Responsabilităţile Primarului includ:

· reprezentarea şi promovarea Londrei;

· întocmirea strategiilor şi planurilor de acţiune în anumite domenii: transport, dezvoltare economică, cultură, calitatea aerului, biodiversitate, deşeuri,  zgomot şi planificare teritorială (cunoscută sub denumirea de Planul Londrei), precum şi strategii considerate de primar ca fiind importante pentru Londra (strategii energetice, violenţa domestică etc);

· întocmirea bugetului pentru Autoritatea de Transport al Londrei, Agenţiei de Dezvoltare, Poliţia Metropolitană şi Autoritatea pentru prevenirea incendiilor şi planificare strategică;

· numirea majorităţii membrilor poliţiei şi pompierilor.

Adunarea Londrei

Are rolul de a monitoriza activitatea şi performanţele Primarului. De asemenea, are următoarele competenţe:

· amendează propunerile de buget întocmite de Primărie;

· investighează problemele cu semnificaţie majoră pentru Londra şi face propuneri Primarului;

· convoacă reprezentanţii structurilor executive ale GLA şi structurilor conexe;

· interpelează Primarul;

Sectoarele Londrei
Londra este divizată în 32 de unităţi administrative. Corporaţia Londrei  administrează oraşul Londra. Reprezentanţii acestor 32 de unităţi au responsabilităţi în următoarele domenii: educaţie, servicii sociale, mediu, locuinţe, timp liber, asistenţă medicală, patrimoniul urban, muzee, parcuri şi facilităţi pentru petrecerea timpului liber. 

Finanţarea este asigurată prin granturi guvernamentale, taxe locale sau impozite pe proprietate. 

Egalizarea fiscală şi echitatea teritorială 

În 2001, Cartea albă privind autorităţile publice locale a reafirmat principiul egalizării fiscalităţii: „Comunităţile locale diferă între ele atât în privinţa capacităţilor fiscale, cât şi a necesităţilor financiare. Aceste diferenţe pot fi reduse prin utilizarea transferurilor din partea guvernului (creditelor nerambursabile), care urmăresc în mod explicit realizarea egalizării între comunităţile locale”. Astfel, scopurile acestor transferuri sunt:

- realizarea egalizării orizontale, astfel încât contribuabilii să plătească impozite în cuantum asemănător pentru servicii asemănătoare în diverse localităţi;

- realizarea egalizării categoriale, prin încurajarea localităţilor astfel încât acestea să asigure standarde asemănătoare pentru serviciile din domeniile cheie (de exemplu, în cazul învăţământului);

- corectarea distribuţiei verticale a veniturilor, în special în situaţia în care autorităţile locale sunt implicate în servicii de redistribuire. 

Consiliile municipale (Parish and town councils)

În Anglia există aproximativ 8000 de consilii municipale. Bugetele acestora variază de la 100 la 1 milion de lire sterline, ceea ce reflectă variaţiile importante în privinţa rolurilor acestora. Unele dintre aceste consilii joacă un rol foarte redus. Alte consilii au un rol foarte asemănător celui al consiliilor districtuale. Aceste consilii pot prezenta diferenţe şi în privinţa mandatului încredinţat lor, în baza alegerilor locale. 

Cheltuielile curente acoperă costurile exercitării sarcinilor autorităţilor publice, inclusiv a serviciilor publice pe care acestea le derulează. 

Cheltuielile de capital acoperă bunurile cu valoare patrimonială însemnată, achiziţionate pentru utilizare îndelungată. Trebuie precizat, însă, că, de obicei, finanţarea unor astfel de investiţii se realizează prin apelarea la credit sau prin încheierea unor acorduri de împrumut sau acorduri de finanţare privată. 

Sursele de finanţare 

Sursele interne ale autorităţilor locale reprezintă aproximativ o treime din veniturile aflate la dispoziţia lor. Cea mai importantă sursă în acest caz este impozitul asupra imobilelor cu destinaţie de locuinţă (council tax). Alte surse includ chiriile plătite autorităţilor locale şi taxele plătite de către beneficiarii serviciilor publice. 

Sursele externe reprezintă restul de două treimi din sursele de finanţare ale autorităţilor locale. Sursele externe includ:

- procent acordat autorităţii locale din impozitul asupra imobilelor altele decât locuinţele (business rate). Asemenea impozitului asupra imobilelor cu destinaţie de locuinţă, această cotă din beneficiu reprezintă un impozit asupra proprietăţii;

- transferurile din partea guvernului. Guvernul asigură credite nerambursabile generale, care pot fi cheltuite pentru orice destinaţie considerată legitimă de către autoritatea locală destinatară. Principalele componente ale acestor transferuri sunt creditul pentru susţinerea veniturilor şi creditul destinat finanţării poliţiei. Există, de asemenea, şi posibilitatea acordării unor credite nerambursabile cu destinaţie precisă, cum ar fi Fondul standard pentru educaţie, Fondul pentru problemele emigranţilor sau cel pentru promovarea dezvoltării. În 1999–2000, 91% din volumul creditelor nerambursabile destinate de către guvern autorităţilor locale a fost reprezentat de creditele nerambursabile generale, iar 9% de credite nerambursabile cu destinaţie specială. 

Modul de administrare a resurselor financiare ale autorităţilor locale

Activităţile autorităţilor locale implică atât beneficii naţionale, cât şi locale. Prin urmare, ar trebui ca activităţile acestora să fie sprijinite atât de către contribuabilii de la nivel naţional, cât şi de către cei de la nivel local. În opinia guvernului, cele mai importante probleme privesc echilibrul între creditele nerambursabile generale şi cele cu destinaţie precisă, cât şi măsura în care cheltuielile realizate de către autorităţile locale din veniturile curente, împrumuturi, impozite şi taxe, contribuţii etc., sunt limitate prin lege sau prin decizie ministerială. 

Evaluarea cheltuielilor standard are un rol cheie în actualul sistem al finanţelor publice locale. Obiectivul originar al creditelor pentru susţinerea veniturilor a fost acela de a permite autorităţilor locale să asigure un nivel standard al serviciilor, pentru un nivel standard al impozitului consiliului. Acest lucru s-a realizat prin desemnarea unei formule de evaluare a cheltuielilor standard, care a încercat să reflecte variaţiile înregistrate de costurile destinate punerii la dispoziţie a serviciilor publice, realizând ulterior o ajustare, astfel încât să reflecte faptul că veniturile realizate prin perceperea council tax variază. Prin această formulă, autorităţile publice primesc o cotă din beneficiile realizate din afaceri. 

Distribuirea creditelor nerambursabile generale este stabilită în întregime prin formula de evaluare a cheltuielilor standard, prin ajustarea fiscalităţii şi prin cota percepută de către autorităţile locale din beneficiul înregistrat în afaceri. Până în 1999, formula era revizuită anual, iar din 1999, guvernul a instituit un moratoriu privind schimbarea formulei, o dată cu revizuirea sistemului de distribuire a creditelor nerambursabile. 

Împrumuturile contractate de către autorităţile locale

Sistemul de control al capitalului a fost instituit în 1990 şi priveşte în special precizarea domeniului şi limitelor pentru finanţarea cheltuielilor de capital prin apelarea la creditare. În cadrul sistemului, cea mai importantă caracteristică a acestuia este dată de aprobarea realizării creditului. Autorităţile locale au nevoie de o aprobare de realizarea a creditului, emisă de către guvern. 

Principalul avantaj al acestui sistem este cel al protecţiei acordate beneficiarilor serviciilor publice locale, faţă de posibilitatea ca autorităţile locale să realizeze o acumulare a datoriei publice locale. Totuşi, acest sistem aduce atingere libertăţii şi responsabilităţii locale, în sensul că el împiedică autorităţile locale să contracteze credite suplimentare finanţate din propriile resurse. De asemenea, în situaţia în care schemele sunt finanţate prin intermediul aprobărilor de credit, costurile de restituire a creditului şi dobânzile aferente sunt suportate prin sporirea creditelor nerambursabile acordate de către guvern (transferuri), astfel încât investiţia realizată la nivel local este considerată mai curând drept un „bun gratuit”, fără consecinţe pe termen lung pentru contribuabilii locali. Sistemul autorizării a fost extins recent pentru cuprinderea parteneriatelor încheiate de către autorităţile locale cu parteneri din sectorul privat.

Impozitele, taxele şi contribuţiile fiscale locale

În privinţa impozitelor, taxelor şi contribuţiilor fiscale locale există principiul că acestea trebuie să fie echitabile şi să poată fi înţelese de către contribuabili. În plus, acestea trebuie să poată fi controlate din punct de vedere al modului lor de formare. În situaţia propunerii unor sporiri semnificative a nivelurilor de impozitare, este necesară derularea procedurii de consultare. În ceea ce priveşte resursele provenite din impozite, taxe sau contribuţii fiscale, este necesară întrunirea predictibilităţii şi stabilităţii acestor venituri. 

Impozitul pe imobilele cu destinaţia de locuinţe, council tax, a fost instituit în aprilie 1993, înlocuind contribuţia comunitară, community charge, care la rândul ei a înlocuit impozitului local, domestic rate. Council tax a întrunit caracteristici ale ambelor contribuţii anterioare. Asemenea fostului impozit local, acesta priveşte imobilele cu destinaţie de locuinţă, fiind totodată un impozit personal.

Stabilirea nivelurilor de impozitare reprezintă în mare măsură o prerogativă a autorităţilor locale, pentru care acestea trebuie să răspundă în faţa electoratului respectivei comunităţi locale. Impozitul are 8 plafoane valorice, încadrate convenţional între plafonul A şi plafonul H. 

Impozitul pe imobilele cu altă destinaţie decât cea de locuinţă, denumit şi cota din beneficiul afacerii imobiliare (business rate), este plătită de către cei care deţin o afacere sau o proprietate imobiliară, alta decât un imobil cu destinaţie de locuinţă. Acest impozit are natura unui venit fiscal redistribuit colectivităţilor locale într-un cuantum uniform. 
Textul normativ de referinţă pentru definirea sistemului britanic al autonomiei locale
 este "Local Government Act" din 1970, a cărui aplicare a început în 1974. Legea este conformă cu tradiţia de autonomie locală tipică Regatului Unit, tradiţie ce-şi găseşte propriul fundament în principiul conform căruia centrul stabileşte prin lege politica publică, iar colectivităţile locale, cu ample graniţe de discreţionalitate, le pun în aplicare. 

În ceea ce priveşte aria Londrei, au rămas consiliile elective ale celor 32 de unităţi administrative (borough), în care se împarte Londra şi, în plus, City of London. 

Contractarea serviciilor publice locale (contracting-out)
Modalitatea de gestiune a serviciilor publice locale în Regatul Unit pleacă de la conţinutul a două prevederi normative: Local Government Planning and Land Act din 1980 şi Local Government Act din 1988. Aceste prevederi vor revoluţiona o situaţie caracterizată mai ales de predominarea gestionării serviciilor publice locale de către colectivităţile locale sau prin instituţii publice autonome (local authorities). Prima dintre aceste prevederi, din 1980, constrângea colectivităţile locale să pună în concurenţă serviciile proprii de construcţie şi întreţinere a imobilelor şi a străzilor, cu antreprenori privaţi; aceasta înseamnă că organele colectivităţii locale, care înainte gestionau direct aceste activităţi, erau puse în competiţie  cu subiecţi privaţi. A doua prevedere, din 1988, obliga colectivităţile locale, în acelaşi fel ca prima, să pună în concurenţă o amplă serie de servicii publice (salubritatea, întreţinerea imobilelor şi străzilor, cantinele şcolare, gestionarea parcurilor, repararea şi întreţinerea vehiculelor), pentru furnizarea cărora organele publice locale ar fi trebuit să fie în competiţie cu subiecţi privaţi; 

Logica ce a inspirat aceste prevederi rezultă din contestarea monopolului unor servicii din partea organelor colectivităţilor locale. Obiectivul era, deci, de a introduce mecanisme de piaţă, care, punând în concurenţă serviciile publice cu cele private conduc la o scădere a costurilor furnizării serviciilor. 

Obiectivele propuse pentru a introduce mecanisme de concurenţă în sectorul serviciilor locale sunt, în esenţă, următoarele: îmbunătăţirea nivelelor de eficienţă şi productivitate şi îmbunătăţirea calităţii serviciului adus. Primul obiectiv ar putea fi atins prin existenţa posibilităţii ca  furnizorul serviciului să fie îndepărtat, la scadenţa termenului contractului,  în favoarea unui întreprinzător capabil să reducă costurile. 

În privinţa transportului public, începând cu 1880 şi până la al doilea război mondial, transporturile publice locale au fost gestionate de colectivităţile locale sau prin instituţii publice autonome. 

Furnizarea serviciului de transport public local în zonele metropolitane a fost încredinţat către Passenger Transport Authorities, ce sunt subordonate direct ministerului de Transport. Gestiunile particulare au rămas într-un număr foarte limitat de cazuri. Aria Londrei se distinge printr-o gestiune publică a transporturilor urbane, cu ajutorul Board of London Transport, care controlează două societăţi, una pentru autobuze (London Buses Limitecf) şi una pentru metrou (London Underground Limitecf). Au fost prevăzute forme de liberalizare a serviciilor, în ceea ce priveşte liniile de autobuz, precum şi forme de privatizare pentru sectoarele de activitate gestionate de Board London Transport.

SPANIA

În Spania, precum în multe alte zone ale globului, au loc procese de concentrare a populaţiei, a activităţii productive şi a puterii de decizie în arii geografice determinate. Conform recensământului din anul 2001, circa 50% din populaţia Spaniei locuieşte în 119 oraşe cu peste de 50.000 de locuitori. Acest proces de concentrare a populaţiei în centre urbane presupune faptul că 1 din 2 locuitori se află într-una din reţelele naţionale urbane, iar 1 din 3 locuitori se află într-una din ariile metropolitane Madrid, Barcelona, Valencia, Sevilla, Zaragoza şi Bilbao.

Cadrul legal

În Constituţie nu există o menţiune specifică referitor la ariile metropolitane, dar art. 141.3 permite posibilitatea existenţei acestora, prin menţionarea grupărilor de localităţi, deosebite de provincie. În art. 152.3 se prevede faptul că, prin intermediul grupărilor de localităţi limitrofe, prin statut se pot înfiinţa circumscripţii teritoriale proprii care au personalitate juridică.

Un pas important în privinţa organizării Comunităţilor autonome din Spania a fost elaborarea şi aprobarea Statutelor de autonomie, dar în puţine dintre acestea se menţionează existenţa ariilor metropolitane. În cazul Cataloniei, Statutul de autonomie prevede crearea unor grupări bazate pe considerente urbanistice şi metropolitane. În cazul Valenciei, prin Legea 2/2001, aprobată de Parlamentul Comunităţii autonome Valencia, se prevede crearea şi gstionarea ariilor metropolitane din Cumunitatea Valencia.

Statutele de autonomie din Murcia şi Asturias prevăd crearea ariilor metropolitane pentru coordonarea şi gestionarea serviciilor publice.

Prin Decretul Regal 2568/1986 se aprobă regimul de organizare, funcţionare şi regimul juridic al entităţilor locale, în conformitate cu cele prevăzute de Legea 7/1985. În art. 4.2 al Decretului se prevede faptul că prin legile comunităţilor autonome, care instituie şi recunosc activităţi teritoriale la nivel inferior celui municipal, al ariilor metropolitane şi al grupărilor de localităţi – diferite de provincie – se vor stabili cadrul de autonomie şi autorităţile publice corespunzătoare.

În Legea 6/1998 cu privire la regimul solului se face referire la regimul urbanistic al proprietăţii asupra solului.

Aria metropolitană Madrid

Conform recensământului din anul 2001, Regiunea Madrid are o populaţie de 5.423.384 de locuitori, iar oraşul Madrid o populaţie de 2.938.723 locuitori, conform recensământului din anul 2001. Regiunea Madrid are o suprafaţă de 8.025,5 km2, iar oraşul de 604,6 km2,  conform datelor din acelaşi an. Densitatea locuitorilor în regiune este de 675,8 locuitori/km2, respectiv de 4.747,1 locuitori/km2 în oraş.

Spania este un stat unitar cu 4 nivele de guvernare: Guvernul central, 17 comunităţi autonome, 50 de provincii şi 8.082 de localităţi cu titlul de “municipios” – acestea din urmă beneficiind, prin Constituţie, de un anumit grad de libertate.

Cadrul legal referitor la amenajarea teritoriului, regimul solului, conducerea şi administrarea urbană:

· Decretul-Lege 11/1980 privind revizuirea Planului General pentru aria metropolitană Madrid;

· Statutul de autonomie a Comunităţii Madrid – Legea organică 3/ 1983;

· Legea 9/1995 – Măsuri de politică teritorială, a solului şi urbanistică;

· Legea 5/1998 – Statutul de autonomie a Comunităţii Madrid;

· Legea 9/2001 – Legea solului pentru Comunitatea Madrid;

· Legea 57/2003 – Măsuri pentru modernizarea guvernării locale;

· Regulamentul de protocol şi ceremonial pentru Primăria din Madrid – cu privire la oraşul Madrid, venituri, titluri şi atribuţii (publicat în BO. Ayuntamiento de Madrid nr. 804 din 23.02.1989);

· Regulamentul de ordine interioară privitor la Administraţia municipală pentru urbanism (publicat în BO. Comunidad de Madrid nr. 241 din 11.10.1999);

· Regulamentul organic al Consiliului director al oraşului Madrid (publicat în BO. Comunidad de Madrid nr. 244 din 13.10.2004);

· Regulamentul organic al districtelor oraşului Madrid (publicat în BO. Comunidad de Madrid nr. 7 din 10.01.2005);

· Regulamentul de funcţionare a consiliilor teritoriale ale districtelor (publicat în BO. Comunidad de Madrid nr. 95 din 22.04.2005);

· Regulamentul de organizare şi funcţionare a Consiliului de cooperare pentru dezvoltarea municipiului Madrid (publicat în BO. Comunidad de Madrid nr. 116 din 17.05.2005);

· Regulamentul organic de conducere şi administrare a Primăriei din Madrid (publicat în BO. Comunidad de Madrid nr. 148 din 23.06.2005).

Finanţarea entităţilor publice se face în conformitate cu Legea privind finanţele locale.

Madridului i s-a conferit statutul de Comunitate autonomă în anul 1983, comunitatea fiind alcătuită din 179 de “municipios”, inclusiv oraşul Madrid. Adunarea legislativă deţine puterea legislativă, puterea executivă fiind deţinută de Guvernul regional Madrid. Oraşul Madrid este împărţit în 21 de districte administrative.

În conformitate cu art. 148 din Constituţie, Comunitatea autonomă are competenţe în domenii precum: organizarea instituţiilor guvernării autonome, planificare urbanistică şi construcţia de locuinţe, lucrări publice şi infrastructură, bunăstare socială, sănătate şi siguranţa populaţiei, învăţământ şi educaţie, agricultură, alimentare cu apă, extinderea activităţii economice, cultură şi cercetare, turism.

Constituţia permite Comunităţilor autonome să intervină în domenii de intreres pentru comunitate.

Adunarea legislativă din Madrid este alcătuită din 102 membri, aleşi prin vot direct, universal, în sistemul reprezentării proporţionale. Mandatul este de 4 ani. Adunarea supraveghează activitatea Guvernului regional care răspunde politic în faţa Adunării.

Guvernul regional este organul executiv şi este alcătuit din 11 comisii, pe diferite domenii. Membrii săi sunt numiţi de Preşedintele Guvernului regional. 

Comunitatea Madrid este condusă de un Preşedinte, ales de Adunare, cu un mandat de 4 ani . Conform Statutului Comunităţii autonome, Preşedintele are funcţie reprezentativă, conducând şi coordonând activitatea Guvernului regional, răspunzând în faţa Adunării legislative.

Administraţia municipală a oraşului Madrid este alcătuită din Consiliul municipal, Comisia guvernamentală municipală şi primar.

Consiliul municipal este organul legislativ local, alcătuit din primar şi 52 de consilieri, aleşi prin sufragiu direct, în sistem proporţional.

Consiliul poate numi şi revoca primarul. Consiliul supraveghează activitatea organelor municipale şi adoptă implementarea actelor normative la nivel municipal.

Comisia guvernamentală municipală este organul municipal executiv, fiind alcătuită din primar şi consilierii numiţi de acesta. Comisia asistă primarul în desfăşurarea activităţilor sale şi îndeplineşte sarcinile delegate de către primar şi Consiliu.

Primarul este ales de Consiliul municipal. El prezidează Consiliul municipal şi Comisia guvernamentală locală. El convoacă şedinţele ordinare şi extraordinare ale Consiliului municipal, este şeful poliţiei şi are competenţe în domeniul planificării urbane – în cazul proiectelor de mică anvergură.

Există 5 vicepreşedinţi, fiecare răspunzând de un anumit domeniu, după cum urmează:

· coordonarea serviciilor, cultură şi servicii comunitare;

· planificare urbană şi infrastructură;

· asistenţă socială, poliţie urbană şi gestionarea traficului;

· mediu înconjurător, sănătate şi protecţia consumatorului;

· structuri interne, politică de personal.   

Regiunea Madrid are un PIB de 97,973 milioane euro (1999), o rată a şomajului de 8,2% (2002). Principalele sectoare de activitate sunt: serviciile, industria, construcţiile şi turismul.

Institutul madrilen de dezvoltare este o entitate publică care promovează coeziunea prin dezvoltare economică şi creare de locuri de muncă. Această autoritate metropolitană asigură consultanţă întreprinderilor, promovează investiţiile, stimulează mediul de afaceri, dezvoltarea infrastructurii şi gestionează fondurile regionale.

La nivel municipal, Comunitatea Madrid are următoarele competenţe: siguranţă publică, planificare şi cooperare în domeniul educaţiei şi învăţământului, controlul traficului, apărare civilă, dezvoltare urbană, patrimoniu istoric şi artistic, protecţia mediului, sănătate şi protecţia consumatorului, integrare socială, alimentare cu apă şi iluminat public, depozitarea şi reciclarea deşeurilor, transport public.

În cadrul Consiliului municipal există un departament care se ocupă de problemele europene (“Departamento de Asuntos Europeos”). Acest departament se ocupă cu activitatea de lobby pe lângă instituţiile europene şi cu asigurarea informaţiilor privitoare la fondurile europene. Biroul de reprezentanţă al Madridului la Bruxelles răspunde în faţa Direcţiei generale de cooperare a regiunii Madrid. 

Aria metropolitană Valencia

Legea 7/1985 defineşte la art. 43.2 ariile metropolitane ca entităţi locale alcătuite din localităţile cu mare aglomerare urbană, între ale căror nuclee de populaţie există legături economice şi sociale care fac necesară o planificare comună şi coordonarea diverselor servicii şi lucrări.

Prin arie metropolitană sau spaţiu metropolitan se înţelege concentrarea populaţiei în anumite zone teritoriale caracterizate prin schimbări de reşedinţă, loc de muncă şi de petrecere a timpului liber ale populaţiei ce ocupă acest teitoriu, schimbări ce au loc în interiorul acestuia.

Aşa cum se precizează în Preambulul Legii 2/2001, aria metropolitană reprezintă o etapă superioară a procesului de dezvoltare urbană, început prin revoluţia industrială.

Analiza realităţii geografice şi urbane din Comunitatea Valencia subliniază necesitatea creării unor entităţi metropolitane pentru planificarea şi prestarea unor servicii comune.

În ariile metropolitane există o pluralitate de nuclee, o densitate mare a populaţiei, predomină activităţile industriale şi din domeniul terţiar.

În conformitate cu art. 43 din Legea 7/1985, crearea, modificarea şi desfiinţarea ariilor metropolitane sunt de competenţa Comunităţii autonome.

Modul de gestionare a resurselor ariilor metropolitane a fost stabilit prin hotărâre a Tribunalului Constituţional din Comunitatea Valencia.

Autonomia locală presupune dreptul comunităţii locale de a participa, prin organe proprii, la guvernarea locală.

În lege se prevede garantarea participării tuturor localităţilor, proporţional cu numărul de locuitori, prin intermediul unui reprezentant, în organele cu activitate în plen a entităţilor metropolitane. Autonomia locală este perfect compatibilă cu nivelul supralocal.

Ariile metropolitane din Comunitatea Valencia au personalitate juridică şi deplină capacitate de exercitare a competenţelor ce le revin.

Competenţele de programare şi planificare se vor exercita fără a aduce atingere competenţelor prevăzute în Legea 2/2001.

Entităţile metropolitane pot avea şi caracter sectorial, dacă este necesară prestarea unui anumit serviciu public.

Legea de înfiinţare a unei anumite entităţi metropolitane va fi aprobată de Parlamentul Comunităţii Valencia, cu majoritate absolută, în conformitate cu art. 46 al Statutului Comunităţii autonome Valencia şi va specifica localităţile care fac parte din entitatea metropolitană, scopul creării entităţii şi competenţele sale.

Aria metropolitană va trebui să se înscrie în Registrul entităţilor locale ale Administraţiei statului, după constituirea organelor corespunzătoare. Înscrierea se va face şi în Registrul entităţilor locale din Generalitat Valenciana.   

În art. 5 din Legea 2/2001 sunt prevăzute următoarele organe ale entităţilor metropolitane: 

a) Adunarea;

b) Preşedinţia;

c) Comisia guvernamentală. 

Adunarea este organul superior de conducere a entităţii, în plenul său fiind reprezentate toate localităţile aparţinătoare entităţii. Adunarea este alcătuită din câte un reprezentant al fiecărei localităţi sau din supleantul acestuia, aleşi de adunarea în plen a membrilor primăriei respective. Fiecare reprezentant dispune de un număr de voturi, care să garanteze o corectă luare a deciziilor şi o echitabilă distribuire a sarcinilor. Fiecărui reprezentant (sau supleantului) i se va atribui câte un vot, plus câte un vot pentru fiecare 10.000 de locuitori din localitatea pe care o reprezintă.

Adunarea se constituie în maximum o lună de la intrarea în vigoare a legii de înfiinţare a entităţii metropolitane.

Cel puţin o dată pe semestru se va organiza o sesiune ordinară, conform titlului V din Legea 7/1989.

Dintre atribuţiile Adunării, pot fi menţionate:

· aprobarea programelor şi proiectelor vizând diverse lucrări şi servicii;

· aprobarea Regulamentului de ordine interioară, a normelor de organizare administrativă şi de prestare a serviciilor;

· controlul organelor de conducere a entităţilor metropolitane;

· adoptarea unor acorduri privind contribuţiile diverselor localităţi aparţinătoare;

· aprobarea gestionării rezultatelor economice;

· aprobarea dării de seamă anuale.

Preşedinţia entităţii metropolitane este un organ de conducere unipersonal, ales de Adunare dintre membrii acesteia, cu majoritate calificată (2/3 din voturi) în primul tur sau cu majoritate absolută în al doilea tur.

Dintre atribuţiile Preşedinţiei, pot fi menţionate:

· revocarea, conducerea sau suspendarea şedinţelor Adunării;

· conducerea şi controlarea serviciilor şi lucrărilor de competenţa entităţii metropolitane;

· asigurarea gestionării economice a entităţii, organizarea serviciilor administrative şi a resurselor umane;

· urmărirea transpunerii în practică a celor convenite în Adunare.

Preşedinţia va desemna doi vicepreşedinţi, cu avizul Adunării. Vicepreşedinţii pot substitui Preşedintele în caz de imposibilitate a acestuia în îndeplinirea atribuţiilor ce îi revin.

Comisia guvernamentală asistă Preşedinţia în ceea ce priveşte atribuţiile de orientare, impulsionare şi coordonare a serviciilor asigurate de entitatea metropolitană. 

Dintre atribuţii, pot fi menţionate:

· propunerea unor modificări organizatorice şi funcţionale considerate adecvate;

· informarea cu privire la achiziţionarea de bunuri şi servicii pentru entitatea metropolitană;

· exercitarea competenţelor delegate de Preşedinţie sau de Adunare.

Comisia este alcătuită din:

· preşedintele entităţii;

· opt membri ai Adunării, care să reprezinte localităţi cu număr diferit de locuitori (10.000, 20.000, până la 100.000 şi peste 100.000);

· un Secretar (fără drept de vot).

Comisia se reuneşte cel puţin o dată pe lună, sau ori de câte ori este nevoie, la iniţiativa Preşedinţiei sau la solicitarea a 1/3 din totalul membrilor săi.

Entităţile metropolitane pot aproba înfiinţarea unor întreprinderi, societăţi comerciale, a unor unităţi cu caracter public sau mixt, precum şi numirea organelor colegiale.

Funcţionarea organelor colegiale ale entităţilor metropolitane va fi conformă cu normativele cu caracter local. Cvorumul va fi de 1/3 din numărul membrilor organului colegial legal constituit.   

Fiecare entitate metropolitană va avea competenţă în “gestionarea supramunicipală” a diverselor lucrări şi servicii – conform prevederilor legii de constituire – implicând numai zona ariei metropolitane.

Entităţile metropolitane vor elabora şi aproba un program de acţiune pentru stabilirea prestărilor de servicii care se impun.

Entităţile metropolitane din Comunitatea Valencia vor beneficia de următoarele resurse economice:

· cele provenind din patrimoniul lor;

· taxe, impozite, contribuţii, în conformitate cu prevederile normativei privind finanţele locale;

· contribuţii ale localităţilor integrate în entitate, în conformitate cu prevederile normativei pentru finanţele locale;

· contribuţii, după caz, din partea statului şi a Comunităţii autonome;

·  subvenţii, transferuri financiare de la Generalitat Valenciana;  

· rezultatul operaţiunilor de credit;

· resurse pentru finanţarea ariilor metropolitane, prevăzute în Legea privind finanţele locale, cu respectarea limitei maxime, prevăzute de lege, chiar dacă în zonă coexistă mai multe unităţi/agenţii metropolitane;

· orice alt venit care respectă prevederile legislaţiei locale.

Regimul economic al entităţilor metropolitane din Comunitatea Valencia va asigura o justă şi proporţională distribuţie a îndatoririlor şi obligaţiilor ce revin tuturor localităţilor aparţinătoare.

Contribuţiile economice ale localităţilor vor fi fixate de Adunare printr-un procent în legătură cu participarea lor la impozitele statului, la beneficiile directe sau indirecte în urma serviciilor prestate de entităţile metropolitane şi a voturilor de care beneficiază în Adunare.

În caz de nerespectare a obligaţiilor ce revin fiecărei localităţi, Generalitat Valencinaa poate proceda conform normelor stabilite la constituirea entităţii.   

Generalitat Valencinaa va stabili, prin intermediul instrumentelor de planificare şi coordonare prevăzute de normativa în vigoare, obiectivele prioritare care urmează a fi atinse de entităţile metropolitane.

S-a constituit un Consiliu Mixt de Coordonare Autonomă, condus de consilierul cu atribuţii în domeniul administraţiei teritoriale. Din Consiliu fac parte reprezentanţi ai tuturor entităţilor metropolitane din Comunitatea Valencia, reprezentanţi ai organelor guvernamentale ale Comunităţii Valencia şi responsabili cu gestionarea unităţilor înfiinţate.

Consiliul informează anticipat asupra măsurilor de coordonare şi planificare ale entităţilor metropolitane şi asupra oricărei iniţiative de îmbunătăţire a activităţii.

Legea 4/2004 a Generalitat Valenciana, cu privire la organizarea teritoriului şi protecţia peisajului, stipulează criterii de organizare a teritoriului şi pentru dezvoltarea durabilă. În Titlul III al legii, care se referă la instrumente de organizare teritorială, este prezentată strategia teritorială pentru Comunitatea Valencia, precum şi planurile de acţiune teritorială. Această lege asigură Comunităţii Valencia o reglementare integrată cu privire la organizarea teritoriului şi referitor la probleme de urbanism, creând punţile necesare între autorităţile publice. Prin lege se prevede faptul că intervenţia în teritoriu trebuie să se producă prin intermediul instrumentelor prevăzute de aceasta, stabilind un ansamblu de criterii pentru organizarea teritoriului, care stau la baza acestor instrumente.

Obiectivul principal al acţiunii în vederea organizării teritoriului este protejarea şi îmbunătăţirea calităţi vieţii locuitorilor, prin intermediul unei dezvoltări echilibrate şi durabile, bazate pe caracteristicile teritoriului şi pe gestionarea raţională a resurselor naturale.

În art. 88 din legea menţionată, se prevede că Generalitat Valenciana va constitui un Fond pentru echitatea teritorială, având ca scop administrarea fondurilor care provin din gestionarea teritorială şi finanţarea programelor şi proiectelor pentru realizarea unei dezvoltări durabile şi creşterea calităţii vieţii.

Veniturile pentru acest fond vor proveni din: a) gestionarea teritorială; b) resurse alocate prin bugetul provenind de la Generalitat Valenciana; c) alocaţiile din partea statului şi  cele ale Uniunii Europene; d) contribuţii ale instituţiilor şi ale sectorului privat.

� The European Convention – CONV754/03


� European Spatial Development Perspective. Towards Balanced and Territory of the European Union–Potsdam, may 1999(http://europa.eu.int/comm/regional?policy/sources)


� European Commission – A new partnership for cohesion – convergence, competitiveness, cooperation – Third report on economic and social cohesion – february 2004 (http://europa.eu.int/comm/regional_policy)


� The Revised METREX  PRACTICE BENCHMARK of  effective METROPOLITAN SPATIAL PLANNING PRACTICE (Version 3, 2005) - http//www.eurometrex.org.


� www.eurometrex.org


� A se consulta studiile ESPON – European Spatial Planning Observatory Network


� http://www.eurometrex.org


� METREX – Barcelona – biennial Conference – Future Trends in Spatial Planning and Development. New methodologies and planning tools 29 October 2004 (http://eurometrex.org/Docs/meetings/barcelona2004/en)


� Aviz du Comité  économique et social européen sur “Les aiers métropolitaines: implication socio – économiques pour l'Europe”.


� European Commission – A new partnership for cohesion – convergence, competitiveness, cooperation – Third report on economic and social cohesion – february 2004 ( http://europa.eu.int/comm/regional_policy).


� Communication de la Commission - Une politique de cohesion pour soutenir la croissance et l'emploi. Orientation strategiques communautaires 2007 – 2013 Bruxelles, le 5 juillet 2005 COM (2005) 299.


� Cooperare transfrontalieră cu regiunea sudică a Suediei - Copenhaga şi Malmö face parte din programul Interreg IIIA al Uniunii Europene, în valoare de peste 30 milioane de euro pe o perioadă de 5 ani. Autorităţile publice suedeze şi daneze cofinanţează proiectul. Programul Interreg IIA a finanţat peste 100 de proiecte de cooperare, desfăşurate în domenii precum competenţele regionale, dezvoltarea afacerilor, turism, dezvoltarea cercetării, educaţie, mediu, cultură şi media.  


� În jur de 1200 de planuri regionale sunt întocmite anual.


	� http://www.berlin.de/english/politics/index.html


	� URBANPROIECT, Experienţa germană – Parcurile regionale


� http://www.opsi.gov.uk/acts/acts1999/19990029.htm


� Textul se încadrează în aria mai largă a celor cinci strategii principale privind distribuirea competenţelor între nivelul central şi cel local.


Prima strategie a fost cea de a duce la centru competenţe ce erau exercitate de colectivităţile locale; este cazul "Local Government and Land Act" din 1980 sau al "Social Security and Housing Benefits Act" din 1985. 


A doua strategie a avut ca obiectiv transferul de competenţă deţinut înainte de colectivităţile locale cu organisme de tip complementar (de ex. formarea profesională a trecut de la colectivităţile locale la un organism independent, a cărei conducere este nominalizată de guvern - "Manpower Services Commissions"); 


A treia strategie a dus la politica aşa-zisă de opting-out, ceea ce înseamna a permite instituţiilor şi grupărilor supuse controlului colectivităţilor locale să iasă din această formă de tutelă; "Education Act" a acordat şcolilor dreptul de a se autogestiona, sustrăgându-se controlului local şi de a se finanţa direct de la centru; "Housing Act" din 1988 a permis chiriaşilor de imobile de stat să ceară vânzarea acestora.


A patra strategie, care interesează cel mai mult, a impus colectivităţilor locale să încredinteze firmelor private câteva servicii publice locale, precum cele de igienă urbană, dacă acest lucru este convenabil în privinţa costurilor (politica numită contracting-out). 

